
הכנסת העשרים
מושב רביעי
<פרוטוקול מס' 725>
מישיבת ועדת העבודה, הרווחה והבריאות
יום שני, י"ח באדר התשע"ח (05 במרץ 2018), שעה 9:00
<סדר היום:>
<פרק ז' (שונות), סעיפים 34 ו-35 (דחיית ביצוע התאמות נגישות במבנים של רשות ציבורית), מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנת התקציב 2019), התשע"ח-2018>
נכחו:

<חברי הוועדה:> 
אלי אלאלוף – היו"ר
מרדכי יוגב 
מאיר כהן 
מיכאל מלכיאלי 
נורית קורן 
חברי הכנסת:
קארין אלהרר

יהודה גליק

לאה פדידה

מיקי רוזנטל
<מוזמנים:> 
	אדוארד וייס
	–
	סגן יועץ משפטי, משרד העבודה, הרווחה והשירותים החברתיים

	דוד דיין
	–
	לשכה משפטית, משרד העבודה, הרווחה והשירותים החברתיים

	ורוניקה מילר
	–
	מנהלת תחום פיתוח, משרד העבודה, הרווחה והשירותים החברתיים

	גבי שוחט
	–
	סגן בכיר לחשב הכללי, משרד האוצר

	ערן הראל
	–
	מנהל מינהל הדיור הממשלתי, משרד האוצר

	אלכס פלוטנו
	–
	מנהל תחום בכיר פרויקטים ופרוגרמות, משרד האוצר

	ויטא גופין
	–
	ראש ענף דיור באגף החשב הכללי, משרד האוצר

	דודי קופל
	–
	סגן בכיר ליועץ המשפטי, משרד האוצר

	ביין ותד
	–
	רפרנטית תעסוקה, אגף התקציבים, משרד האוצר

	רמי מלכה
	–
	ממונה הנגישות, המשרד לבטחון פנים

	סאדק שובאש
	–
	רמ"ד תורה מו"פ ונהלים, משרד הביטחון וצה"ל

	ליאת מזרה
	–
	מדריכה ארצית לנושא נגישות, משרד החינוך

	הדיל יונס
	–
	עוזרת ראשית, מח' ייעוץ וחקיקה, משרד המשפטים

	דן אורן
	–
	מח' ייעוץ וחקיקה, משרד המשפטים

	אברהם טורם
	–
	נציב שוויון זכויות, נציבות שוויון לאנשים עם מוגבלות

	איריס גוראל
	–
	ממונה נגישות ארצית, נציבות שוויון לאנשים עם מוגבלות

	שרית נשיא
	–
	עוזרת נציב, נציבות שוויון לאנשים עם מוגבלות

	ערן טמיר
	–
	יועמ"ש, נציבות שוויון לאנשים עם מוגבלות

	סיגל פרחי
	–
	מרכזת בכירה, מינהל לתכנון, פיתוח ובינוי, משרד הבריאות

	רפי גולדשמיט
	–
	מנהל תחום תכנון מבנים, משרד הבינוי והשיכון

	יוסף פולסקי
	–
	הלשכה המשפטית, המוסד לביטוח לאומי

	עופר סרי
	–
	רכז נגישות, המוסד לביטוח לאומי

	שלמה מור
	–
	עו"ד, המוסד לביטוח לאומי

	נטע משה סעדון
	–
	רכזת מחקר ומידע, מרכז המחקר והמידע של הכנסת

	גדעון זעירא
	–
	רכז מחקר ומידע, מרכז המחקר והמידע של הכנסת

	רות דיין מדר
	–
	מנהלת מחלקת חברה, מרכז השלטון המקומי

	מירה סלומון
	–
	יועמ"ש, מרכז השלטון המקומי

	ציון נקאש
	–
	כלכלן, מרכז השלטון המקומי

	דוד אריאלי
	–
	יו"ר ועדת הפנים, מרכז השלטון המקומי, ראש מועצה מקומית קרית טבעון 

	אילן שפירא
	–
	מנהל תחום אסדרה, דואר ישראל

	דבורה מרגוליס
	–
	ראש מינהל ור"ה-ועד ראשי האוניברסיטאות

	ניצן צליק
	–
	יו"ר תא סמ"ן, האוניברסיטה העברית

	מיכל שיק הר טוב
	–
	מנהלת המחלקה המשפטית, עמותת נגישות ישראל

	נתי ביאליסטוק כהן
	–
	מנכ"ל המרכז לעיוור

	אביבית ברקאי-אהרונוף
	–
	עו"ד, ארגון 'בזכות'

	יואב קריים
	–
	מנהל מחלקה קהילתית, בית איזי שפירא

	עמיחי תמיר
	–
	יו"ר ומנהל הקבוצה, ארגון הנכים

	הניה מרמורשטיין
	–
	נציגת עמותת על"ה

	דן קדרון
	–
	עוזרו של משה בר, תנו יד לחירש נכים למען נכים

	בועז אחד העם
	–
	יו"ר המרכז הישראלי ללימודי חירשות

	דוד קשני
	–
	יו"ר פורום הדיור הציבורי

	חזקיהו ישראל
	–
	מת"ל, ועדת עבודה

	עידית שבתאי סידיס
	–
	שדלן/ית (פוליסי בע"מ), מייצג/ת את דואר ישראל, ועד ראשי האוניברסיטאות (לקוחות קבועים נוספים שנושא הישיבה נוגע אליהם באופן ישיר: בית איזי שפירא, עמותת אבי)

	טל אלוביץ
	–
	שדלן/ית (פוליסי בע"מ), מייצג/ת את דואר ישראל, ועד ראשי האוניברסיטאות (לקוחות קבועים נוספים שנושא הישיבה נוגע אליהם באופן ישיר: אוניברסיטת חיפה, בית איזי שפירא, עמותת אבי)

	צח בורוביץ
	–
	שדלן/ית (ח.ב. הקבינט ישראל בע"מ), מייצג/ת את ועד ראשי המכללות האקדמיות הציבוריות


<ייעוץ משפטי: >
ענת מימון
<מנהל/ת הוועדה:>
ענת כהן שמואל
<רישום פרלמנטרי:>
סמדר לביא, חבר תרגומים
<פרק ז' (שונות), סעיפים 34 ו-35 (דחיית ביצוע התאמות נגישות במבנים של רשות ציבורית), מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנת התקציב 2019), התשע"ח-2018>
<היו"ר אלי אלאלוף:>
בוקר טוב לכולם, חברים. אנחנו היום ה-5 במרץ 2018, י"ח באדר התשע"ח, השעה 9:10. מתנצל על האיחור, פרק ז', הנושא של נגישות במבנים. 
אני רוצה להגיד שהיו כמה דברים שאנחנו ביקשנו לעשות בין לבין יחד עם חברי הכנסת שהיו בישיבה, גם קארין אלהרר וגם מיקי רוזנטל ואנוכי, ובין היתר אחד הדברים שהיה חסר לנו בדיון הקודם זה רשימות המבנים. לבוא ולבקש מאיתנו לאשר באחוזים את ביצוע העבודות ל-2018, 19' ו-20' ללא שום רשימה היה לנו קשה לאשר ורק באחוזים. אתם זוכרים, בספר הכחול זה 70% וכו'. ביקשנו מהדיור הממשלתי לעשות עבודה ולתת לנו רשימות מדויקות. אז יש לנו רשימות מדויקות של המבנים, כולל הכתובות, אבל לא לפרסום, הנושא של הכתובות נשאר חסוי, למרות שלנו יש העתק כזה, יסבירו למה.
אנחנו יודעים שעד סוף 2018 473 מבנים יהיו נגישים. זאת אומרת זה תכנון וביצוע שלהם. ב-31 בדצמבר הם יוכלו להגיד - - -

<קריאה:>
בנוסף. 

<היו"ר אלי אלאלוף:>
בנוסף? אני מדבר על רשימה חדשה שיש לנו פה, שבוודאי אתם תהיו רשאים, אנשי הנציבות, לראות אותה. אפשר להפיץ את הרשימה רק לחברי כנסת ותחזירו את זה. 

<קריאה:>
לנציבות גם? 

<היו"ר אלי אלאלוף:>
לנציבות ודאי. 

<קריאה:>
אפשר לדעת נתונים מספריים? 

<היו"ר אלי אלאלוף:>
רגע, גברת, עוד לא התחלנו לדבר ואת כבר מתחילה עם שאלות? איזה יופי, כל הכבוד. אני רוצה להגיד לכם וזה לאחר לימוד, ואני חייב להגיד שאני נחשף לתיק הזה רק בחודש האחרון, זה ברור ששיתוף הפעולה בין שני הגופים, הנציבות והדיור הממשלתי, חייב להיות באווירה אחרת. אני נתקלתי בדברים שזה לא מקובל במערכת ממשלתית ציבורית רגילה. גם כשיש טעות שמאלה או ימינה אז כדאי לשבת ולהבהיר ולא להיות במצב שכל אחד פוגע ולא עוזר לשני. 

לא לשכוח את מי אנחנו משרתים, זה לא את עצמנו, האדמיניסטרציה זה כלי, זה לא מטרה בפני עצמה ולא ערך עליון לאף אחד. אין ברירה אלא להקים מערכות שיפרקו, שילוו, שיתקנו, שיעזרו, כל מה שתרצו, אבל לא להפוך את האדמיניסטרציה הזאת למרכז של אגו שלא תמיד לטובת העניין. אף פעם בעיניי אגו לא טוב, לא לטובת העניין. 
אנחנו שינינו מבחינת התאריכים. אנחנו רוצים לתת אישור רק עד 19' שיחייב את כל המערכת לבוא לדווח ולקבל אישור נוסף אם יש צורך, מה גם שכל הזמן נכנסים בניינים חדשים והם יצטרכו גם כן להיות בפיקוח לכן אנחנו לא נבקש אישור להאריך עד - - -
<לאה פדידה (המחנה הציוני):>
אבל בניין חדש מהתחלה צריך להיות מונגש, זה לא חל על בניין חדש. 

<קארין אלהרר (יש עתיד):>
כן, ברור. 

<היו"ר אלי אלאלוף:>
ודאי. לכן אנחנו לא ניתן אישור גורף עד 21', אלא רק עד 19', ב-19' יבואו, יהיה דיווח ואז אם יש צורך נאשר, על פי בקשה שתוגש דרך משרד ה - - -

<לאה פדידה (המחנה הציוני):>
כבוד היושב ראש - - -

<היו"ר אלי אלאלוף:>
רק שנייה, אני אסיים ותגידי. 

<לאה פדידה (המחנה הציוני):>
אין שום בעיה. 

<היו"ר אלי אלאלוף:>
אני שוב אומר, הדיון הזה היום אמור לאפשר לנו לתת אישור לדיור הממשלתי. באותה מידה אנחנו גם רוצים להתחשב בגופים ציבוריים נוספים שביקשו את זה. אז עד כאן הפתיח שלי, מעכשיו חברי כנסת ואחר כך - - -
<קארין אלהרר (יש עתיד):>
תודה. קודם תודה על הרשימה שהועברה. אני מבקשת לשאול, אני עוברת ברפרוף על הרשימה, במקרה יש פה איזה בניין שאני מכירה באופן אישי, בראשון לציון, ברחוב ישראל גלילי 5 עד 7, כתוב משטרת ישראל, משרד המשפטים, משרד הרווחה. זה, אגב, ארבעה בניינים, מה לא נגיש בהם? 

<היו"ר אלי אלאלוף:>
בבקשה, שב ליד ותגיד את השם שלך ותפקידך. 

<אלכס פלוטנו:>
אלכס פלוטנו מהדיור הממשלתי. בעיקרון הבניינים - - - 

<היו"ר אלי אלאלוף:>
אתה מהנדס של הדיור. 

<אלכס פלוטנו:>
כן. 

<היו"ר אלי אלאלוף:>
אז תגיד, לא כולם יודעים. 

<אלכס פלוטנו:>
אני מנהל תחום פרויקטים ופרוגרמות בדיור הממשלתי. כעיקרון הבניינים נגישים וכשהם התקבלו על ידינו הם היו נגישים נכון לאותה תקופה. אם אנחנו מדקדקים לפי התקנות אז הם לא נגישים. אם חסר לנו סנטימטר פה באיזה רוחב דלת או למרחק של אסלה מהקיר או כפתור מסוים במעלית אז הם לא נגישים. 

<קריאה:>
אתם עובדים עלינו? 

<היו"ר אלי אלאלוף:>
שמעתי. אל תטילו ספק ככה באנשים. זה לא פייר. אני שמעתי לפני כמה דקות בתדרוך שלא אישרו להם בניין מפני שחסר בידית, כמה? ארבעה סנטימטרים. אז ככה זה. אז יש דרישות נוספות. 

<קארין אלהרר (יש עתיד):>
אדוני, אני - - -

<היו"ר אלי אלאלוף:>
את מכירה מבנה. את יודעת, אני עשיתי מבנים, יותר מאחד, ואני אומר לך, תשלחי עכשיו מהנדס נגישות אחר ויפסול חלק. 

<קארין אלהרר (יש עתיד):>
אני רוצה לומר לאדוני היושב ראש - - -

<היו"ר אלי אלאלוף:>
לא שמים את זה כדי שימצא חן בעינינו.

<קארין אלהרר (יש עתיד):>
לא, אני רוצה לומר לאדוני יושב הראש, אני חושבת שהרשימות שמעבירים לנו עם נתונים מספריים באמת מרשימים, 473 מבנים שרוצים להנגיש. אם מדובר במבנה שבו באמת צריך להזיז סנטימטר פה, אסלה לשם, זה לא משהו שבכלל היינו צריכים להגיע עד הלום כדי להנגיש אותו. זה משהו שהוא נגישות קלה יחסית, אפשר היה לעשות את זה מיד עם התקנתן של התקנות. עכשיו, לבוא ולהכניס את זה לרשימה הזאת, אני מצטערת, זה פשוט לספר לנו סיפור. 

<היו"ר אלי אלאלוף:>
לא, אני חושב שזה גילוי, זה גילוי הכי טוב ש - - -

<קארין אלהרר (יש עתיד):>
אוקיי, בסדר. אם אדוני יושב הראש חושב שזה - - -

<היו"ר אלי אלאלוף:>
לא, אני חושב שזה נעשה. מי שיכול להגיד לנו 'בואו נוציא אותו מהרשימה' זה הנציבות שיכולה להגיד 'תוציאו את המבנה, הוא כבר לא זקוק לשיפוץ כלשהו'. אני לא רואה - - - למה כל הזמן עם חשדנות? פה מביאים - - -

<קארין אלהרר (יש עתיד):>
אני אומר לאדוני למה אני עם חשדנות. 

<היו"ר אלי אלאלוף:>
קארין, אני אומר לך, היה יותר קל שיביאו רשימה של 200. 

<קארין אלהרר (יש עתיד):>
אלי, אני אגיד לך למה יש בי חשדנות. יש בי חשדנות כי התקנות האלה הן לא מאתמול ולא משנה שעברה, הן מלפני לא מעט שנים. המדינה נתנה הרבה מאוד זמן בתקנות. עכשיו, יכול להיות מאוד שיש קשיים אובייקטיביים, אני לא אומרת שאין קשיים אובייקטיביים, אבל זה נשמע לי מאוד מאוד קל להירדם, להגיד 'טוב, מתי שהוא התאריך יבוא, כשהוא יבוא נדבר'. למה לא פעלו עד עכשיו? למה לא פנו אלינו? למה לא פנו לוועדה להגיד 'אני לא מסתדר'? 

<היו"ר אלי אלאלוף:>
למה הוועדה לא פנתה אליהם? אנחנו אשמים. אף אחד לא ביקש דיון בנושא. אני פה ואת יותר, אני פה שלוש שנים, אף פעם לא - - - אני מודה, אמרתי את זה - - -

<קארין אלהרר (יש עתיד):>
כי מבחינתם הם מספרים לנו שהם עובדים על זה. 

<היו"ר אלי אלאלוף:>
אני בהתחלת דבריי אמרתי שלא טיפלנו, אני באופן אישי מודה, היות שהייתה ועדת משנה, סמכנו, ובצדק, על החבר שלנו, שיהיה בריא, אילן גילאון, לעשות את הטיפול הכולל. לא טיפלנו, זה הגיע אלינו רק בעקבות הבקשה - - -

<קארין אלהרר (יש עתיד):>
ככה זה עובד? שהממשלה מחכה שהכנסת תזמן אותה ותגיד לה מה עשית ומה לא עשית? אין בעיה, ככה זה יעבוד. 

<היו"ר אלי אלאלוף:>
אוקיי. בבקשה.

<לאה פדידה (המחנה הציוני):>
תראה, לדחות זה גרוע כשלעצמו, אבל אם אנחנו כבר מביאים רשימה רצוי היה שנראה לפחות מוסדות שמטפלים באנשים עם לקויות או אנשים שקשה להם שיהיו מונגשים. בתוך הרשימה הזאת משרדי הביטוח הלאומי לא נמצאים. תסכים איתי שביטוח לאומי זה קהל יעד שצריך להגיע למשרדי הביטוח הלאומי וחייב הנגשה. 
<היו"ר אלי אלאלוף:>
הביטוח הלאומי לא כפוף לדיור הממשלתי, יש לו מחלקה משלו. 

<לאה פדידה (המחנה הציוני):>
אז מה קורה איתו? 

<היו"ר אלי אלאלוף:>
נדמה לי שהם פה ובמקרה אני מכיר את המבנה של באר שבע, אני יודע כמה זמן - - -

<לאה פדידה (המחנה הציוני):>
אז הם נתונים לשר המשפטים או לשר החינוך, לפי ההצעה הזאת? 

<היו"ר אלי אלאלוף:>
לא, יש פניות. מה שקשור למשרד החינוך זה משרד החינוך, מה שקשור למשרד המשפטים ולשאר המשרדים זה זה וזה יש פה פנייה דווקא של הביטוח הלאומי. 

<לאה פדידה (המחנה הציוני):>
אז זה אומר שבעצם אנחנו מוציאים את ההחלטה מהידיים של הוועדה הזו ונותנים לשר המשפטים לקבוע האם ביטוח לאומי ינגיש או לא? 

<היו"ר אלי אלאלוף:>
לא, לא, כל השרים שיאשרו יביאו את זה לאישור הוועדה, לא - - - ההיפך. כולל הביטוח הלאומי, אבל ביטוח לאומי לא היה קשור אליהם. לא כל המשרדים עובדים דרך המִנהלת הזאת. 

<נתי ביאליסטוק כהן:>
אבל, אדוני, ההגדרה בתיקון היא רשות ציבורית ורשות ציבורית כוללת יותר מאשר את מינהל הדיור הממשלתי. 

<היו"ר אלי אלאלוף:>
איפה זה, בהצעה שלנו? 

<נתי ביאליסטוק כהן:>
כן. 

<היו"ר אלי אלאלוף:>
זה מה שכתוב? 

<נתי ביאליסטוק כהן:>
רשות ציבורית ואני הייתי שמח לדעת מה חובק את ההגדרה 'רשות ציבורית', כי לדעתי זה בלשון השופט - - -

<ענת מימון:>
זה מפורט בתוספת. כל משרדי הממשלה, לרבות יחידות ויחידות סמך, משטרת ישראל ושירות בתי הסוהר. אלה הגופים שמבקשים. 

<נתי ביאליסטוק כהן:>
לא הבנתי מה חובקת ההגדרה הזאת. 

<היו"ר אלי אלאלוף:>
חבר'ה, מתחיל להיות פה פסטיבל, כל אחד מדבר בתור. אז נתי, קודם כל תגיד את שמך. 

<נתי ביאליסטוק כהן:>
נתי ביאליסטוק כהן, מנכ"ל המרכז לעיוור. אני בשלב זה רק רציתי שיובהר מה ההגדרה רשות ציבורית חובקת מבחינת - - -

<היו"ר אלי אלאלוף:>
הנה, זה כולל, שמעת, אבל נגיע לזה עוד מעט. עוד גברת רצתה לדבר. מה השם שלך, בבקשה? 

<מיכל שיק הר טוב:>
מיכל שיק הר טוב, יועצת משפטית, עמותת נגישות ישראל. יש הגדרה בחוק שוויון זכויות לאנשים עם מוגבלות של רשות ציבורית וההגדרה שם היא רחבה וההפניה היא לרשות ציבורית. עכשיו, אתם הכנסתם גם גוף. גוף זה יכול להיות גם בנק וחנות מכולת, זה כולם. 
<היו"ר אלי אלאלוף:>
אוקיי, כשנתחיל לקרוא אז תתייחסו לדברים האלה. 

<נתי ביאליסטוק כהן:>
אדוני, אני אומר, קודם כל אני קצת מתבייש בזה שהממשלה מגישה הצעות מהסוג הזה כי בסך הכול היה המון זמן וכשהתקנות תוקנו זה תוקן סביב השולחן הזה ביחד עם כל הגופים שאחראים על ביצוע העבודה וניתן המון המון המון זמן כדי לקיים אותן. 
אני אומר שוב, אני רוצה להזכיר לכם, כי בדרך כלל נוטים לראות ברמפות פחות או יותר את חזות כל ההנגשה, יש הנגשה שנדרשת וחשובה גם למוגבלויות אחרות ולא רק לאנשים שנעזרים בכיסאות גלגלים ומתקשים בתנועה. הנגשות לאנשים עם עיוורון, הנגשות לאנשים עם חירשות ולקויות שמיעה, הנגשות קוגניטיביות והרמפות שלנו הן אחרות לחלוטין. הדבר הזה צריך להילקח בחשבון ואם אתה נמצא באיזה שהוא מקום ובאקראי רואה איזה רמפה זה לא אומר שהמקום נגיש. 
חלק מהמבנים בארץ שבאמת, כמו שאמרה חברת הכנסת פדידה, נותנים שירותים לאנשים עם מוגבלות לא נגישים. זה מגיע לאבסורדים שאדם עם כיסא גלגלים צריך לקבל שירות מהעובדת הסוציאלית בלשכה לשירותים חברתיים באזור מגוריו ברחוב מכיוון שהוא לא יכול להגיע למשרדה. זה מגיע לכך שאנשים הולכים לאיבוד ביום יום שלהם מכיוון שהמוסד האקדמי שבו הם לומדים לא נגיש מספיק. אז אני אומר, נכון, זה עולה כסף, אבל נגישות זה לא עניין של כסף, זה עניין של הדנ"א החברתי שבו אנחנו רוצים - - -

<היו"ר אלי אלאלוף:>
נתי, לא היית בישיבה הקודמת. נציגי הדיור הממשלתי אמרו לנו בצורה חד משמעית שאין בעיה תקציבית. 

<נתי ביאליסטוק כהן:>
אם אין בעיה תקציבית - - -

<היו"ר אלי אלאלוף:>
אין בעיה תקציבית. אני מציע, לא התכנסנו היום כדי להתחיל את הדיון מאפס. 

<נתי ביאליסטוק כהן:>
אם אין בעיה תקציבית - - -

<היו"ר אלי אלאלוף:>
לא, נתי, אני מבקש. לא התכנסנו כדי להתחיל הכול מאפס. אם יש לכם תשובה ולהגיד שהכול זה רק רמפה וזה, באמת זה נראה לי לא מספיק רציני. אתם רוצים לענות, אנשי הדיור הממשלתי? 

<גבי שוחט:>
גבי שוחט, סגן בכיר לחשב הכללי. כל הסוגיה הזו של הנגשה, לפחות מבחינת הדיור הממשלתי, ועוד אז הייתי כממונה על הדיור הממשלתי, הטיפול החל עוד לפני בכלל הקמת הנציבות, לפני ש - - -

<היו"ר אלי אלאלוף:>
לא שומעים אותך. 

<גבי שוחט:>
הדיור הממשלתי החל בטיפול של הנגשת המבנים עוד לפני בכלל שהוקמה הנציבות ולפני שבכלל תוקנו התקנות, עוד בראשית הדרך. אגב, אני רוצה לציין שגם לפני שתוקנו התקנות ובכלל כשהנושא הזה של הנציבות קם אני הנחיתי בהוראת תכ"מ את משרדי הממשלה שבכל מקום שנעשים שיפוצים לחייב את משרדי הממשלה לבצע את ההנגשה. אז גם לא היו תקנות, אבל לפחות הנושא הזה קיבל איזה שהוא ביטוי מסוים. אני יכול להודות בזה שלא הייתה אכיפה וזו בעיה שתמיד קיימת לפחות בסוגיות כאלה, אבל עוד לפני שתוקנו התקנות פעלנו בעניין הזה. 

מעבר לכך, אף אחד לא נרדם בשמירה. ההיפך, כבר בשלב גיבוש התקנות, בעת ניסוח התקנות, אנחנו הבהרנו שאנחנו לא נעמוד בלוחות הזמנים. אמרנו את זה בתחילת הדרך וגם במהלך הדיונים שהיו פה בוועדות. הודענו על כך שאנחנו לא נעמוד. הודענו גם לנציבות. ניסינו למצות את כל התהליכים במנגנונים כאלה, כולל עם הנציבות במשרד המשפטים והבהרנו, אנחנו ממשיכים, אף אחד לא הולך לחמוק ואף אחד לא רוצה להתחמק מהטיפול בעניין הזה מפני שאין אינטרס של כולם. אין ספק, אף אחד לא רוצה לחמוק מזה. 

בסופו של יום יש פה ביצוע ואנחנו נתקלים פה בלא מעט קשיים, מבחינת היתרים, מבחינת פרוצדורות כאלה ואחרות שאנחנו מנסים למצוא מסלולים ירוקים. ישנה בעיה ואנחנו חיים במציאות שהיא בעייתית. אני אתן לכם דוגמה, היו לפחות פעמיים במהלך התקופה הזאת, פעמיים שלא היה תקציב. במשך חודשים. עם כל זה פעלנו בתוך המסגרות, בתוך ועדות חריגים, והיו פרוצדורות שמשכו אותנו בעניין הזה ועם כל זאת הצלחנו לעמוד במאמץ העילאי להשלים חלק גדול מהעניין. 

יש מקומות שזה פשוט בלתי אפשרי. אני לא יודע מי מתעסק פה בנושא של שיפוצים או בהנגשה, או בבינוי או בביצוע של פרויקטים כאלה. אנחנו חיים את זה, זה בפריסה ארצית, אנחנו קנינו שירותים חיצוניים ולו כדי לעמוד בלוחות הזמנים. זה בלתי אפשרי לעשות את זה עם עובדי מדינה כאשר משרות לא מאוישות ואי אפשר להשיג את האנשים המקצועיים לטובת הנושא הזה. אנחנו משלמים הון תועפות באמצעות שכירת שירותים כדי לקדם את העניין. 

מה לעשות? ישנה מציאות, ישנן נסיבות, מפה עד להודעה חדשה, כולל הגופים הסטטוטוריים שלא משתפים איתנו פעולה. כך לדוגמה, כשביקשנו מסלול ירוק, לצערי, אז מנכ"ל משרד הפנים הנחה את הרשויות המקומיות, סליחה, הרשויות המקומיות מצפצפות, תסלחו לי על הביטוי, הן לא מוכנות לעניין הזה ואנחנו נאלצים להתמודד עם כל הפרוצדורות האלה. 

<דוד אריאלי:>
יש חוק, איזה מן התבטאות זו? אנחנו לא מצפצפים על אף אחד. 

<גבי שוחט:>
סליחה, אני אומר את מה שאני אומר, אני אומר את זה באחריות מלאה. 

<דוד אריאלי:>
דבר בנימוס ובצורה ראויה. 

<גבי שוחט:>
אז אני מצטער, אני חושב שהמילה לצפצף זאת לא הבעיה. 

<היו"ר אלי אלאלוף:>
מי אדוני? 
<דוד אריאלי:>
יושב ראש ועדת הפנים של מרכז השלטון המקומי.

<היו"ר אלי אלאלוף:>
מה השם שלך? 

<דוד אריאלי:>
דוד אריאלי, ראש מועצת טבעון. 

<היו"ר אלי אלאלוף:>
אתה יכול להגיב אחר כך. 

<דוד אריאלי:>
אוקיי. 

<גבי שוחט:>
מעבר לכך, למרות שנתקלנו בבעיה של בעלי מקצוע, לקלוט אנשים שילוו את כל הפרויקט הזה, אנחנו כבר חמש שנים מנסים לאייש פה תפקידים בתוך המערכת ולו כדי ללוות פרויקט כזה בסדר גודל כזה בהיקף כזה. למרות שאין לנו את התפקידים האלה, למרות שאנחנו נתקלים בקשיים בקליטת בעלי המקצוע, בעיקר מהנדסים או הנדסאים בתחום הבינוי, יש לנו קושי ואנחנו לבד מתמודדים עם הדבר הזה. אף אחד לא רוצה לחמוק, בסופו של דבר אנחנו מעוניינים ורוצים להשלים. הלוואי שהייתי יכול להשלים את כל הפרויקט הזה היום, אתמול, שלשום, עד סוף השנה, אבל זה פשוט בלתי אפשרי. יש פה מציאות שאתם צריכים להבין אותה. 

<היו"ר אלי אלאלוף:>
כן, אבל ברגע שאתה שם על השולחן רשימה - - -

<גבי שוחט:>
אז אני לוקח את זה על עצמי. ישבנו ובדקנו ברמת נכס נכס. 

<היו"ר אלי אלאלוף:>
זה אומר שאנחנו נמדוד אתכם לפי הרשימה. 

<גבי שוחט:>
בבקשה. 

<היו"ר אלי אלאלוף:>
לפי הרשימה אנחנו נבדוק ונמדוד את עבודתכם. 

<גבי שוחט:>
בוודאי, אחרת לא היינו מעבירים רשימה כזו. 

<היו"ר אלי אלאלוף:>
תודה. אני רוצה להגיד שאנחנו ביקשנו, הרשימה ביוזמתי, אחרי שהתייעצנו עם חברי הכנסת וקבענו שאנחנו לא נסתפק באחוזי ביצוע, אלא ברשימה מדויקת וקיבלנו אותה בחמישה הימים האחרונים. ביקשנו וקיבלנו. 

יואב, בבקשה.

<יואב קריים:>
אדוני, יש עוד מציאות אחת - - -

<היו"ר אלי אלאלוף:>
יואב, תגיד את כל השם לפרוטוקול. 

<יואב קריים:>
אני יואב קריים ואני מבית איזי שפירא. יש עוד מציאות אחת שגם ממנה אי אפשר להתעלם, שבמשך 30 שנה, עוד לפני התקנות האלה, הייתה למדינה חובת נגישות שלא בוצעה ולא מולאה והמציאות היא שאנשים עם מוגבלות, כל סוגי המוגבלויות, לא יכולים לקבל שירות ראוי בכל כך הרבה מקומות שלהם הם נזקקים. העובדה שבזכות אדוני קיבלו רשימה כל כך מהר כשקודם אמרו שאי אפשר לתת אותה לגורמים שביקשו אותה, המשמעות היא שהדברים לא נעשים מתוך רצון טוב אמיתי ומתוך הבנה עמוקה שמגיעות לנו זכויות אדם ואזרח כמו לכל אחד אחר. 

אין לי טענה אישית נגד אדם כזה או אחר, יש לי תחושה וחשש, שהמדינה הרוויחה אותו ביושר, שב-2019 נשב פה שוב ונגיד שיש המון בעיות וב-2021 נשב פה שוב ונגיד את זה שוב והשאלה היא אם אדוני ייתן את הבחירה הזאת, איך הוא מייצר מצב שמבטיח שלא נשב פה שוב בעוד שלוש שנים? יש כאן גרירת רגליים בסיפור של הנגישות מתקנות חוק התכנון והבנייה ב-1972 וכל פעם יצרנו חקיקה נוספת כדי להדק את זה עד חוק שוויון ותקנותיו והנה אנחנו שוב עומדים באותו מצב. 

<היו"ר אלי אלאלוף:>
לי יש בקשה, חברים, אני רוצה להתקדם. זה לא בית משפט שעושה גם משפט להיסטוריה. כרגע יש לנו בקשה ואחריות ממשלתית, הממשלה ביקשה להאריך את תקופת האישורים כדי לאפשר ביצוע. אם נמשיך לדבר על ההיסטוריה, כי היא ארוכה ולא נעימה, לא נתקדם. אני בעד להתקדם, ההתקדמות זה כרגע שיש לנו רשימה מדויקת שהיא מחויבת להיות בביצוע עד סוף 2018, דהיינו בעוד עשרה חודשים. זה לקיחת אחריות, לקחת - - - אתם יודעים, אני מנחש, בלי לדעת, יש הרבה תיקים לא מטופלים, לא בתחום זה, בכל תחומי החיים שלנו, הם הגיעו אליכם? הגיעו לוועדה? אתם יודעים כמה נושאים יש לנו שהם בסימן שאלה שלא טופלו? 

אז כרגע מביאים לכם עם כנות מסוימת, למרות הכישלון של חלק מהעבודות שלא בוצעו ושלא יבוצעו בזמן, נותנים לכם תמונה, התמונה הזאת תאפשר לנו מעקב, אז בואו נתחיל לעבוד. מספיק להתבכיין. הנושא הזה הוא כל כך כאוב, הוא כל כך מחייב שיפור בתפקודו, שליטה בנתוניו, אז תנו לנו להתחיל לעבוד. חברים, אם אתם רוצים כל אחד להגיד כמה היה רע, אז בסדר, אני מוכן להקשיב, אבל אחרי הזמן שניתן לנו. כרגע אני מציע, בבקשה להתאפק ולדבר רק מסביב לסעיפים שאנחנו נקרא. מתחילים בקריאה. 

<ענת מימון:>
תיקון חוק שוויון זכויות לאנשים עם מוגבלות. 34. בחוק שוויון זכויות לאנשים עם מוגבלות, התשנ"ח-1998 – 
(1) בסעיף 19ז , לפני ההגדרה "מקום ציבורי" יבוא: 
"בניין קיים" – מקום ציבורי שהוא בניין לרבות חלק ממנו ושטחי החוץ שלו, שהיתר לבנייתו או לשימוש בו כמקום ציבורי ניתן לפני יום י"א באב התשס"ט (1 באוגוסט 2009)";"

אנחנו מתאימים את ההגדרה להגדרה בתקנות, כדי שלא יהיה הבדל. זו ההגדרה גם בתקנות בניין קיים. 

(2) בסעיף 19ט – 
(1) אחרי סעיף קטן (ג1) יבוא: 
"(ג2) שר המשפטים רשאי, באישור הוועדה להוסיף, בצו, רשות ציבורית לטור א' לתוספת שלישית שלגביה תחול חובת הנגישות במלואה עד למועד הקבוע בטור ב' לצד אותה רשות, ובלבד שהמועד האמור לא יהיה מאוחר מיום כ"ו בחשוון התשפ"ב (1 בנובמבר 2021) ושצו כאמור יוגש לאישור הוועדה עד ליום י"ז בתמוז התשע"ח (30 ביוני 2018); צו כאמור יכלול פירוט של דרכי ההנגשה וההתאמה של כל מבנה של אותה רשות ואת המועד לביצוע ההנגשה, וכן פירוט תכנית להנגשה חלופית שתחול באותו מבנה עד למועד ביצוע ההנגשה המלאה.

אני אסביר. כרגע הגיעו לוועדה פניות של רשויות נוספות שמבקשות דחייה. חברי הכנסת, מפאת קוצר הזמן, ביקשו לא לדון כרגע בכל הפניות האלה ולאפשר להחיות איזה שהוא מנגנון שהיה קיים פעם בחוק שאפשר לרשויות לפנות דרך משרד המשפטים ולהגיש צו דחייה. אותו צו יוגש על ידי משרד המשפטים לוועדה פה ויובא לאישור. כמובן שחלון הזמן יהיה רק עד 30 ביוני, כלומר בתקופה של החודשים הקרובים. הוועדה תקבל את הצו וכמובן אז תוכל לדון ולבחון ולראות. הצו הזה לא ידבר רק על מועד דחייה אלא הוא גם צריך לכלול את הרשימה של כל המבנים, מה נעשה לגבי כל מבנה, מתי הוא יונגש באופן מלא ומה יהיה בתקופה שעד אותה הנגשה, כלומר איזה הנגשה חלופית יספקו לאותם אנשים שצריכים להגיע לאותו מבנה. זה מנגנון אחד שנמצא כרגע. אתה רוצה לשמוע - - -

<היו"ר אלי אלאלוף:>
לא, אני רוצה שתסיימי את הסעיף. 

<קריאה:>
אז המילה 'גוף' נמחקה. 

<ענת מימון:>
זה רק רשות ציבורית. 

(ג3) על אף הוראות סעיף קטן (ג), רשות ציבורית המנויה בטור א' לתוספת שלישית א' - - 

אני מקריאה מי הרשויות שמנויות. זה משרדי הממשלה, לרבות יחידות ויחידות סמך, משטרת ישראל ושירות בתי הסוהר. 

- - תשלים את ביצוע התאמות הנגישות הנדרשות בבניינים קיימים בהתאם לתקנות לפי סעיף זה, במספר כמפורט בטור ב' לצדה, עד המועדים כמפורט - - -

<היו"ר אלי אלאלוף:>
והרשימה תצורף לפרוטוקול ללא כתובת. 

<ענת מימון:>
- - - עד המועדים כמפורט בטור ג' לצדה; חובת הנגישות תחול במלואה על רשות ציבורית כאמור לעניין בניינים קיימים, עד יום ג' בחשוון התש"פ (1 בנובמבר 2019).
עוברים לעמוד הבא, שם יש את התוספת. שימו לב, כל הרשויות הציבוריות שמנויות שם, שזה הרשויות שהקראתי קודם, 473 מבנים, על פי הרשימה שמצורפת לפרוטוקול הדיון היום יונגשו עד סוף שנת 2018 וכלל המבנים האחרים יונגשו עד סוף 2019. עוד מעט תראו שגם לגביהם תוגש רשימה בהמשך. 

<היו"ר אלי אלאלוף:>
תרשמו הערות. 

<ענת מימון:>
(ג4) שר המשפטים, באישור הוועדה רשאי, בצו, להאריך את המועד בו תחול חובת הנגישות במלואה על רשות ציבורית כמפורט בסעיף קטן (ג3) בשנה אחת עד ליום י"ד בחשוון התשפ"א (1 בנובמבר 2020); צו כאמור יכלול פירוט של כל הבניינים הקיימים שטרם הונגשו עד למועד האמור בסעיף קטן (ג3), ובכלל זה שם המבנה, כתובתו ומועד ביצוע ההנגשה המתוכנן לגביו וכן פירוט תכנית להנגשה חלופית שתחול באותם מבנים ופירוט של כלל המבנים שהנגשתם הושלמה עד למועד הגשת הצו. 

למעשה המועד הוא עד סוף 2019 ויש אפשרות, באמצעות שר המשפטים, להגיע לוועדה ולבקש שנה אחת נוספת וגם צו כזה צריך לכלול פירוט של מה שבוצע עד עכשיו ומה שיבוצע, כאשר, כאמור, יש לנו רשימה שהוגשה לוועדה והמבנים האלה, בסוף 2018, צריך יהיה לבדוק את ההתחייבות מול הביצוע של ההנגשה שלהם. 

(2) אחרי סעיף קטן (י) יבוא:
"(יא) על אף הוראות סעיף זה, גוף המנוי בפסקאות (1) או (4) להגדרה "גוף ציבורי" לא יהיה חייב בביצוע התאמות הנגישות הנדרשות בהתאם לתקנות לפי סעיף זה בבניין קיים שיפונה עד יום י"ז בטבת התשפ"ד (31 בדצמבר 2023); החשב הכללי של משרד האוצר יגיש לוועדה וכן יפרסם ברשומות את רשימת הבניינים הקיימים שיפונו כאמור; הרשימה כאמור תוגש ותפורסם לראשונה עד ג' בטבת התש"פ (31 בדצמבר 2019) ולאחר מכן, במידת הצורך, יוגש לוועדה ויפורסם עדכון של הרשימה; ברשימה יפורטו הבניינים הקיימים שיפונו עד למועד האמור כולל שם המבנה, כתובתו, תאריך הפינוי שלו, המבנה אליו הוא יועבר וכן יצורפו הסכם לגבי מעבר כאמור או היתר לבניית הבניין החדש ככל שישנם וכן פירוט תכנית להנגשה חלופית שתחול באותו מבנה עד למועד הפינוי, שתיקבע בהיוועצות עם הנציבות.";

פה למעשה מדובר על מבנים שיפונו בשנת 2023 והמדינה באה ואמרה - - -

<היו"ר אלי אלאלוף:>
חבל להשקיע. 

<ענת מימון:>
בדיוק, חבל להנגיש, ולכן לגבי המבנים האלה צריך לייצר רשימה שכוללת את המבנים האלה עד סוף 2019, להגיש אותה לוועדה, לפרסם אותה ברשומות - - -

<לאה פדידה (המחנה הציוני):>
אבל זה חמש שנים, חמש שנים בלי הנגשה. 

<היו"ר אלי אלאלוף:>
אם זה מבנה שאין לו מטרה עתידית להיות בשימוש, אז למה להשקיע בו? 

<לאה פדידה (המחנה הציוני):>
אבל אם זה מבנה - - -

<היו"ר אלי אלאלוף:>
אני מאמין שאפשר לעשות סידורים כדי שהמבנים האלה, לא תהיה - - -

<לאה פדידה (המחנה הציוני):>
כבודו, אבל אם זה מקום, אני לא יודעת מה זה המקום, זה נעלם, אם המקום הזה נותן נגיד שירות לעיוור, חמש שנים בלי הנגשה? 
<היו"ר אלי אלאלוף:>
רגע, בואו נשלים את המשפט. 

<ענת מימון:>
זה נכון, גם חברי הכנסת העלו את זה ולכן הרשימה כוללת את המבנים שיפונו. קודם כל צריך לראות בוודאות שהם יפונו, כלומר צריך את תאריך הפינוי, לאן הם יעברו ואת ההסכם, או של המעבר או ההיתר לבנייה כבניין חדש. 

<היו"ר אלי אלאלוף:>
יפונו לפני 2023. 

<ענת מימון:>
עד 2023. 

<היו"ר אלי אלאלוף:>
יפונו? 

<ענת מימון:>
יכול להיות שהם יפונו - - -

<לאה פדידה (המחנה הציוני):>
ביום האחרון של 23'. 

<ענת מימון:>
נכון, עד לאותו יום וצריך שתהיה הנגשה חלופית, כלומר אותם מבנים במשך חמש השנים האלה, אמנם זו לא תהיה הנגשה לפי התקנות באופן מלא, אבל צריך יהיה לפרט איך בכל זאת אותו מבנה יהיה נגיש לציבור. זו הנגשה חלופית ואת זה צריך לעשות עם הנציבות בהיוועצות איתם וזה יגיע בצו שיגיע גם לוועדה. 

<קריאה:>
אם ייכנס משרד ממשלתי לבניין? 

<ענת מימון:>
אז זה לא יפונה. 

<היו"ר אלי אלאלוף:>
אין, אסור - - - זה לא בניין שיפונה. 

<קריאה:>
אנחנו יכולים לענות על זה. 

<היו"ר אלי אלאלוף:>
רגע, נגמור את הקריאה ואחר כך נמשיך לענות. 

<ענת מימון:>
עכשיו, יש פה שני תיקונים, בסעיף 19לא, אנחנו נכנסים לפרק של מוסדות להשכלה גבוהה. 

(3) בסעיף 19לא אחרי סעיף קטן (ד) יבוא:
"(ה) על אף האמור בסעיף קטן (ד) רשאי שר החינוך, באישור הוועדה, להאריך את המועד בו תחול חובת ההנגשה הסופית של מקום ציבורי שהוא מוסד להשכלה גבוהה שהוא רשות ציבורית ובלבד שהמועד האמור לא יהיה מאוחר מיום כ"ו בחשוון התשפ"ב (1 בנובמבר 2021) ושצו כאמור יוגש לאישור הוועדה עד ליום י"ז בתמוז התשע"ח (30 ביוני 2018)."

לגבי המוסדות להשכלה גבוהה שבישיבה הקודמת ביקשו גם לדחות, הוועדה מבקשת שגם זה יובא בנפרד בצו. כרגע אנחנו לא מבטאים את הדחייה הזו בחוק. 

<קארין אלהרר (יש עתיד):>
למה כאן? למה באכסניה הזאת? למה שלא יבואו כמו שכתוב בתקנות, יגיע המועד שלהן, או לפני המועד, שיהיה דיון בתקנות של ההנגשה הספציפית שלהם. זה ממש נושא חדש. זה לא קשור לתקנות האלה. 

<ענת מימון:>
קשור. קודם כל זה רק מוסדות חינוך שהם רשות ציבורית. אנחנו צמצמנו את זה רק למוסדות להשכלה גבוהה שהם רשויות ציבוריות. אין להם מסגרת אחרת שהם יכולים להגיע. רק אם בצו חדש שיביאו. 

<היו"ר אלי אלאלוף:>
למה שלא יגיעו לפה? אני לא מבין. 

<קארין אלהרר (יש עתיד):>
זה נראה לי כאילו המקום לא קשור, אבל בסדר.

<היו"ר אלי אלאלוף:>
בינתיים אני מזכיר שזה רק מוסדות ציבור, זה לא מסגרות פרטיות. 

<דן אורן:>
הרעיון - - -

<היו"ר אלי אלאלוף:>
תגיד את שמך לפני כן.

<דן אורן:>
הרעיון הוא שאם יש פה הרחבה, הרי מה שהממשלה הציעה בהצעת חוק ההסדרים היה אך ורק לגבי משרדי הממשלה. הוועדה קיבלה החלטה, לאחר פניות שהיו בוועדה ודיון שהיה בוועדה, ומשרדי הממשלה לא מתנגדים לכך. בניגוד לנציבות כמובן שכן מתנגדים לכל הרחבה, הממשלה לא מתנגדת להחלטה שקיבלה הוועדה להרחיב את האפשרות של דחייה לכלל המגזר הציבורי הרחב. 

<קארין אלהרר (יש עתיד):>
לא ציפיתי שהם יתנגדו, למה שהם יתנגדו? 

<דן אורן:>
אני אומר שהממשלה לא מתנגדת כי זה לא היה כלול בהצעת החוק המקורית. אם מקבלים החלטה להרחיב לגבי כלל המגזר הציבורי הרחב מן הראוי מבחינת העקביות שזה יכלול את המוסדות להשכלה גבוהה ויש עוד תיקון שאנחנו סיכמנו עם משרד הבריאות, שזה לגבי מוסדות שנותנים שירותי בריאות, אפשרות - - -

<קארין אלהרר (יש עתיד):>
מבחינת עיקרון השוויון זה לא יכול להביא את הפרטיים לטעון לאותו עיקרון? 
<דן אורן:>
לדעתי השוויון החוקתי בוודאי שלא, המחוקק בעצמו קבע הבדלים בין המגזר הפרטי לבין המגזר הציבורי לטובה ולרעה. כלומר למגזר הפרטי יש את האפשרות לטעון הגנה של נטל כבד מדי שאין לרשויות ציבוריות. יש לחלק מהם, לא הגרעין הקשה של משרדי ממשלה וגופים נוספים, את האפשרות לטעון פטור שהוא יותר מצומצם של חוסר סבירות תקציבית. לכן יש איזה שהיא משוואה שהמחוקק, כשהוא הביא את תיקון מספר 2, הוא עשה אותו בכך שאז הוא נתן יותר זמן למגזר הציבורי ופחות הנחות כלכליות ופחות זמן למגזר הפרטי ויותר הנחות כלכליות. זה לשאלה של היחס בין המגזר הפרטי לבין המגזר הציבורי. 

<נתי ביאליסטוק כהן:>
אתה עכשיו נותן עוד יותר - - - 

<מיקי רוזנטל (המחנה הציוני):>
אני מבקש לשאול פה, בכל זאת, לסעיף הזה. 

<היו"ר אלי אלאלוף:>
בבקשה. 

<מיקי רוזנטל (המחנה הציוני):>
האם אנחנו לא בעצם קוראים לכל המוסדות הציבוריים להשכלה גבוהה לדחות את כל העניין הזה ל-2021, למה? זה מרחיק לכת. אני חושב שהניסוח פה הוא מרחיק לכת, כי אין לנו אפילו רשימה בניגוד לדיור הממשלתי. אין לנו רשימה, כל אחד יבוא, יגידו מאה אחוז נובמבר 2021. למה? אני חושב שהניסוח הגורף הזה הוא לא טוב, שיביאו רשימה או משהו כזה או שיהיה מנגנון סינון, כי אחרת אנחנו מאפשרים לכולם לדחות את זה ואנחנו לא רוצים בזה. 

<דן אורן:>
בעצם אתה מבקש שאותה מתכונת - - -

<ענת מימון:>
להוסיף רשימה מפורטת לצו. 

<דן אורן:>
כן, אותה מתכונת שהייתה לגבי ה - - -

<מיקי רוזנטל (המחנה הציוני):>
כן, כי אחרת - - - 

<היו"ר אלי אלאלוף:>
יש לי גם הערה, אני באמת מרגיש לא טוב שאנחנו נותנים למוסדות הציבור דבר שלא נותנים למגזר הפרטי אני מציע שנעשה באמת דיון לאחר מכן, כי זה לא מחייב תקציב. זה מחייב תקציב. לכן אני מציע שמיד אחרי, במושב הבא, במושב הקיץ, נקיים דיון על המגזר הפרטי. 

<נתי ביאליסטוק כהן:>
וגם שם נאריך מועדים? 

<קארין אלהרר (יש עתיד):>
ברור, מה?

<היו"ר אלי אלאלוף:>
אנחנו נלמד קודם את הנושא. אני לא מבין, אתם רוצים לא להאריך? מה זה אומר לא להאריך? שאף אחד לא יתאמץ? שלא תהיה שום שליטה? חבר'ה, יש פה מערכת, היא מתפקדת - - -

<אברהם טורם:>
יכול להיות שדווקא כבוד היושב, אתה ביקשת לא לחזור על הישיבה הקודמת, אז אנחנו לא חוזרים, אבל ברגע שאתה אומר את מה שאתה אומר כרגע אז אתה בעצם אומר לכולם לא להנגיש. כי כל אחד - - -

<היו"ר אלי אלאלוף:>
חבר'ה, זו פרשנות שלכם. תפעילו את הסמכויות שלכם. אם אנחנו מגיעים למצב האבסורדי של היום זה מפני שהמערכות הממשלתיות לא תפקדו, אתה רוצה בעברית? כולל אתה. כולל אתם. 

<נתי ביאליסטוק כהן:>
אז תכעס על זה שלא מתפקדים. 

<היו"ר אלי אלאלוף:>
אז מה זה עושה לי? זה עושה לי טוב על הלב להגיד שזה לא מתפקד? בואו נעשה שיתפקדו. 

<אברהם טורם:>
אדוני היושב ראש, בפעם שעברה אמרת את המשפט זה ולא הגבתי. 

<היו"ר אלי אלאלוף:>
אתה יכול להגיב.

<אברהם טורם:>
אני אברהמי טורם, אני נציב שוויון זכויות לאנשים עם מוגבלות. הנציבות, אתה דיברת על שיתופי פעולה וחייבים להיות שיתופי פעולה ואני חושב שאנחנו מנסים לעשות שיתופי פעולה, אבל בסוף יום אני גם רגולטור ואם אני הוצאתי צווים והתראות לדיור הממשלתי ועדיין לא קיבלתי את הרשימות או רק קיבלתי את הרשימות לאחר שהגשתי את זה, אתם לא יכולים להגיד שלא תפקדנו או כן תפקדנו, אנחנו את החלק שלנו כרגולטור עשינו. אם חלקים בממשלת ישראל מחליטים לקחת את החוק לידיים אנחנו באים ואומרים להם עכשיו, 'לא רק שלא עשיתם את זה אנחנו גם נותנים לכם פרס'. אתה כל הזמן חוזר ואומר, ואני מבין את מה שאתה אומר, אתה לא רוצה למצוא אנשים בשירות המדינה שעוברים על החוק, אבל יש בזה איתות חברתי בעייתי מאוד כלפי, שוב, 20%. עכשיו אתה אומר 'בוא נכניס גם את הפרטיים', אז בעצם בוא ניקח את כל - - -
<היו"ר אלי אלאלוף:>
לא אמרתי. 

<אברהם טורם:>
אתה אמרת בהתחלה - - - 

<היו"ר אלי אלאלוף:>
לא אמרתי. אני אמרתי שחייבים לדון בפרטי, לדעת מה המצב. 

<אברהם טורם:>
כבוד היושב ראש, גם הצעת החוק הזאת התחלנו בדיור הממשלתי. היו לנו השגות עליו, עכשיו נכנסו לפה חצי עולם ו - - -
<היו"ר אלי אלאלוף:>
מה הבעיה, תגיד לו. 

<אברהם טורם:>
אני אמרתי לו גם בישיבה הקודמת. 

<היו"ר אלי אלאלוף:>
מה אתה רוצה להגיד לו? אתה רוצה להגיד שכל מבני הציבור שקשורים להשכלה הגבוהה, לדואר ישראל, לא יודע מה, תוציא אותם? תוציא אותם, מה אתה רוצה? 

<אברהם טורם:>
אני אומר שמעולם לא נעשה - - -

<היו"ר אלי אלאלוף:>
תתחיל לרוץ אחריהם? 

<אברהם טורם:>
אתה שואל אותי מה אני אומר אז אני עונה לך. אני אומר שמעולם לא נעשתה חקיקה כזאת מהירה, אני אומר שבוא נשב בצורה מסודרת ונבדוק כל דבר לגופו ולא עכשיו יהיה סל ומכניסים את כל הדברים האלה לסל. אתה מדבר על שיתוף פעולה, אתה קיבלת רשימה, אנחנו עוד לא קיבלנו את הרשימה הזו. גם היום עוד לא קיבלנו את הרשימה. אתם מדברים על 473 מבנים, זה ה-70% שמופיע בהצעת החוק? 
<היו"ר אלי אלאלוף:>
לא. 

<אברהם טורם:>
אז כמה זה? 

<היו"ר אלי אלאלוף:>
היות שאני לא יודע - - -

<אברהם טורם:>
אנחנו לא יודעים, אף אחד לא יודע. 

<היו"ר אלי אלאלוף:>
ואתה בעצמך לא יודע, אז אני אמרתי שאני רוצה רשימה מדויקת וקיבלתי את הרשימה המדויקת. 

<אברהם טורם:>
יש לי פה צו שהגשנו ב-2015, ביקשנו את מה שאתה מבקש עכשיו ולא קיבלנו שום דבר. אי אפשר להגיד לנו שאנחנו לא - - -
<היו"ר אלי אלאלוף:>
אז האשמה היא שלך. מה, נתווכח על האשמה? אני ביקשתי לפני שבועיים ו - - -

<יואב קריים:>
אדוני, להפוך בנדיבות - - - זה ממש, אתה יודע? זה לעג לרש. 

<קארין אלהרר (יש עתיד):>
אבל אתה מבין למה אתה קיבלת והם לא? 

<אברהם טורם:>
אני מנסה בכל כובד כוחי לעשות את זה, חברי הכנסת והמשכן הזה לא תמיד נותנים לי את האפשרות לעשות את זה, לפעמים אני כבר לא יודע במי נלחם בעצם, בחייבים או בממשלה שהחליטה, או בכנסת או בזה, ובסוף אנחנו יוצאים האשמים. יש איזה שהוא גבול מאוד ברור שצריך לא לחצות אותו. אני לא מכיר את נציב מס הכנסה שיושב פה ואתה אומר לו את אותם דברים או גוף אחר. בסוף היום אתם צריכים לתת לנו רוח גבית - - -

<מיקי רוזנטל (המחנה הציוני):>
אני חושב ששניכם לא משני צדי המתרס. 

<היו"ר אלי אלאלוף:>
אני חושב שגלשנו לדיבור מיותר. 

<קארין אלהרר (יש עתיד):>
לא, אבל למה להגיד שהם לא מפעילים את כובד משקלם? אני רוצה להגיד לך משהו. אם באמת הדברים נכונים, שהוא ביקש מהם והוציא להם צווים והם לא העבירו לו רשימה - - -

<אברהם טורם:>
התראות. 

<קארין אלהרר (יש עתיד):>
זה פשוט בלתי סביר.

<היו"ר אלי אלאלוף:>
מה הפתרון? 

<קארין אלהרר (יש עתיד):>
אלי, אתה יודע - - -

<מיקי רוזנטל (המחנה הציוני):>
לא, אי אפשר להאשים רק אותם בזה. 

<היו"ר אלי אלאלוף:>
לא, אבל מה עושים עכשיו? מה הכלים שעומדים לרשותנו? 

<קארין אלהרר (יש עתיד):>
אדוני היושב ראש, אתה יודע למה העבירו לך רשימה?

<היו"ר אלי אלאלוף:>
כן. 

<קארין אלהרר (יש עתיד):>
כי יש חוק על הראש שלהם. 

<היו"ר אלי אלאלוף:>
נכון. 

<קארין אלהרר (יש עתיד):>
אם לא היה לא היו מעבירים. איזה מין התנהלות זאת? 

<היו"ר אלי אלאלוף:>
זו עובדה. אני לא מבין מה - - - אז יש חוק זה לא טוב - - -

<קארין אלהרר (יש עתיד):>
לא, אבל אי אפשר להתנהל ככה. אי אפשר. מה יהיה כשיעבור החוק? 

<היו"ר אלי אלאלוף:>
מה הכלים שיש ברשותנו? 

<קארין אלהרר (יש עתיד):>
אלי, מה יהיה כשיעבור החוק הזה? מה יהיה? אתה חושב שהם יביאו לנו רשימה של 2019? של 2020? 
<נורית קורן (הליכוד):>
אנחנו נחייב אותם בחוק. 

<קארין אלהרר (יש עתיד):>
אה, ואללה. יש לי חדשות, גם היום הם חייבים. 

<היו"ר אלי אלאלוף:>
אני מציע שכל מי שיש לו מה להגיד שיגיד, אבל נפסיק עם הוויכוח. 

<ערן טמיר:>
אני לא רוצה ל - - -

<היו"ר אלי אלאלוף:>
לא קיבלת את רשות הדיבור. תגיד לפרוטוקול את שמך. 

<ערן טמיר:>
ערן טמיר, היועץ המשפטי של נציבות שוויון זכויות לאנשים עם מוגבלות. ההצעה כמו שהיא עכשיו פשוט פוגעת ביכולת שלנו לעשות אכיפה, ולא רק שלנו, גם של האזרחים, כי החוק הזה יושב במידה רבה גם על היכולת של אזרח לדרוש את הזכות שלו ולתבוע תביעה. יש פה אפשרות הרחבה, גם של השכלה גבוהה וגם של כל רשות ציבורית שהיא לא הממשלה. למרות שעם הממשלה עוד עשינו איזה שהוא תהליך, עם גופים אחרים לא נעשה עוד שום תהליך, לא הגישו את המסמכים, לא הגישו ניירות, לדואר יש כבר כספים בדרך שנשלחו מזמן, אחרי מכתבי התראה שלא התקיימו. 

מה שעכשיו הולך לקרות, שבמקום שהאכיפה שלנו ושל האזרחים מבחינת התביעות האזרחיות שלהם תעבוד, מה שיקרה זה שפשוט כולם יציפו את שרת המשפטים בבקשות לדחייה ואז זה יידחה עד 2021. אנחנו מכירים את המצב, אנחנו מכירים את המציאות, אני לא אומר שאין מקום לדון ולשקול בצורה רצינית את הנושא של דחייה, אבל החקיקה הזאת כמו שהיא עכשיו, האיתות שהיא נותנת לחייבים, שלא עשו את העבודה שלהם, יכול להיות שגם אנחנו לא עשינו את העבודה שלנו, אבל בוודאי שהם חייבים לעשות את העבודה שלהם, או לא עשו מספיק טוב את העבודה שלהם, להגיד 'אוקיי, אנחנו נסמוך על היכולת שלנו לפעול ולדרוש ולבקש ולפנות לשר הזה ולפנות לשר ההוא ולפנות ל - - - 

<היו"ר אלי אלאלוף:>
אני רוצה להיות מעשי. 

<ערן טמיר:>
אז מה שביקשנו זה לקיים דיון על זה. 

<היו"ר אלי אלאלוף:>
אדוני היועץ המשפטי של הנציבות, תגידו מה אתם רוצים, לדחות את כל הצעת החוק הזו? חברים, אם אתם תוך שתי דקות אומרים 'תדחה את כל הצעת החוק', תגיד. בבקשה. 

<קריאה:>
אנחנו מציעים - - -

<קארין אלהרר (יש עתיד):>
לא אתה. 

<מיקי רוזנטל (המחנה הציוני):>
אתה עדיין לא הנציבות, חכה, לאט לאט לך. השאלה היא שאלה מאוד טובה, אפשר לדון על העבר ועל מה שהיה ועל הבעיות והיו הרבה בעיות, בואו נסגור את הדיון הזה ונחשוב עכשיו איך אנחנו מתמודדים. 

<לאה פדידה (המחנה הציוני):>
מה ההסתייגויות שלכם? מה ההצעה שלכם? 

<מיקי רוזנטל (המחנה הציוני):>
בדיוק, בואו דברו איתנו על ההצעה. 

<קארין אלהרר (יש עתיד):>
מה אתם רוצים כדי שזה יקרה? כמה אורכה אתם יכולים וצריכים לתת? 

<אברהם טורם:>
אחת, אנחנו אמרנו בזמנו שאם נשנה את החקיקה שקיימת היום, אני היום יכול לתת פטורים או הארכות למגזר פרטי, אני לא יכול לעשות את זה לממשלתי. אם היה את האפשרות, היינו עושים את השינוי הזה, אם גבי שוחט ואנשי הדיור היו באים עם משהו פרטי, גם אם אני חושב שהם צודקים אני לא יכול לעזור להם. אני לא יכול, אין לי סמכויות לעזור להם. 

<לאה פדידה (המחנה הציוני):>
אז מה אתה צריך? 
<אברהם טורם:>
אם היו מרחיבים את הסמכויות אנחנו היינו יכולים לשבת על בניינים שהוא מגיע, אפילו במה שהוא אומר, ואני הולך עם מה שהוא אומר, הוא מנסה ורשות לא נותנת לו היתר. הוא מוכיח לי שהוא הגיש והם לא מקבלים היתר. היום אני לא יכול לעזור לו. 

<היו"ר אלי אלאלוף:>
אז מה עושים? תכלס. מה עושים עכשיו? 

<קריאה:>
הרחבת סמכויות. 

<היו"ר אלי אלאלוף:>
אני רוצה להבין מה אתה רוצה. אני חושב שמה שהבאנו פה אמור לשרת את כולם, לא רק לדחות את המועד, אלא לבצע - - - עד 18' אנחנו קודם כל לא דורשים מועד. 

<קארין אלהרר (יש עתיד):>
אברהמי, תהיו קונקרטיים. 

<היו"ר אלי אלאלוף:>
עד 18' אנחנו לא דוחים שום מועד, זה המועד ש - - -

<לאה פדידה (המחנה הציוני):>
בטח התכוננתם, אז מה - - -

<היו"ר אלי אלאלוף:>
אז אנחנו אומרים, מתחילים בפיקוח על המבנים עד 18' ויש לכם רשימה מדויקת, שתפסיקו לבוא, שנפסיק כולנו, לבוא אליהם בטענות, 'אתם בדיור הממשלתי', ובואו נישאר שנייה בדיור הממשלתי. נבוא, נגיד להם מעכשיו 'הנה, אנחנו עדים, ב-31 בדצמבר חגיגה, אנחנו באים, תנו לנו דיווח מה קורה', ב-31 בדצמבר. אז יהיו חלק כן, חלק עוד לא, חלק אולי לא. לא יודע מה. אתם רוצים את זה? אז בואו נאשר את השלב הזה. 

שלב שני, אנחנו אומרים שדוחים רק עד 19', במקום הבקשה המקורית של 21'. חבר'ה, שימו לב אנחנו עושים שינויים תוך כדי. אתם לא תופסים, אני לא מספיק מבליט את זה, אז אני אומר עד ה-19'. למה עד ה-19'? כי זה מועד מדויק שאפשר יהיה לבוא ולפקח על הנעשה ולא נעשה. עכשיו, בואו נגמור עם הדיור הממשלתי, על זה יש לכם טענות? בבקשה, אין לי עם זה בעיה. אז אם זה, בואו נאשר את הדברים. אחר כך אנחנו באים ובאותה הזדמנות מכניסים סדר לגופים. 

נתי, בבקשה, תתאפק קצת, התחום שלך ידוע, לא הזנחנו אותו, לשמחתי. לגבי מבני ציבור שיש במערכות המדינה, ת"פ של מערכות המדינה, כמו האוניברסיטאות, כמו הדואר, הבריאות, אתם רוצים שנשאיר בבריאות לא בשליטת הוועדה? 

<קארין אלהרר (יש עתיד):>
לא, אני רוצה לשמוע מה העמדה שלהם. 

<היו"ר אלי אלאלוף:>
אז אנחנו מציעים, תנו עכשיו תשובות מדויקות, לא פרשנות. חברים, אתם רוצים יותר ויותר מבנים נגישים, עכשיו יש את השאלה שידידתי לאה העלתה, מה זה, עד 2023 רק מי שמפנה בניין? עד 2023 לא עושים שום דבר בבניין?, לא, יש תשובה, יש הצעה לחפש תשובה אלטרנטיבית זמנית לא בהשקעות מטורפות, שזה נראה לי גם - - -

<לאה פדידה (המחנה הציוני):>
אז הם מחויבים להשקעה אלטרנטיבית. 

<היו"ר אלי אלאלוף:>
בוודאי, מצוין, פה בחוק. ציינו את זה בחוק, שאי אפשר להשאיר מבנה ליום אחד. אני אקח לאבסורד יום ואני אגיד שאסור שיום אחד יהיה מבנה לא נגיש. אז פה אנחנו גם כתבנו את זה והמוסדות האלה, אני חושב שזה כדי להכניס להם סדר. אתם פה כנציבות עושים את העבודה ומקבלים את הגב של הוועדה, שהוא גב לא קטן. אפשר להשתמש בו, אפשר לקיים דיוני ביניים. אם אתם מרגישים שדברים לא זזים למרות שחסר לנו דברים, אני בעד לעשות לכם, אבל תנו שהחוק הזה יכניס סדר. 
אני מודה, גם בוועדה, אני לא מתבייש להגיד, וגם בממשלה, וגם בגופים הציבוריים, אם אנחנו נשאיר את זה כמו שזה, ללא שום החלטה, אני רוצה להגיד לכם, אנשים ירגישו מה זה חופשי, אז תביעות אישיות, ייצוגיות וכו' - - -

<נורית קורן (הליכוד):>
זה גם ייקח זמן. 

<היו"ר אלי אלאלוף:>
למי יש כוח לבזבז על זה? אז תאפשרו שהמערכות האלה יעבדו לפי חוק והחוק הזה מתקבל עכשיו, איתכם, בהתייעצות איתכם על ידי חברי הכנסת. אני לא רואה שום דבר שפה הלכנו מעבר וזלזלנו ושחררנו, שכל אחד יעשה - - - ואמרתי דבר אחד פשוט, לגבי מבני הציבור, הוועדה רוצה לשמוע מה קורה, לא לקבל החלטה. אני הצעתי כבר להכניס את זה לחוק. נבקש דיון במושב הבא בעוד כמה חודשים, אנחנו נבדוק את המבנים הפרטיים ויהיה דיון על המבנים הממשלתיים. מה רע בזה? זה רצון טוב של הוועדה ללכת ולעשות את העבודה שלה, שהיא לא עשתה במקרה הזה. 

<נורית קורן (הליכוד):>
אני רוצה להוסיף עוד דבר. גם מבנים שצריך לפנות, אני חושבת שגם להם לקצר את התקופה, כדי שבכל זאת הדברים יזוזו יותר מהר. כי אם אנחנו עושים עכשיו מ-2018 זה עוד חמש שנים, זה המון זמן. 

<ערן הראל:>
לא, זה תלוי במועד האכלוס. זה מותנה בפרויקטים חדשים. 

<נורית קורן (הליכוד):>
בסדר, אבל אתם מבקשים עד 2023, אם אפשר גם אותו לצמצם. 

<היו"ר אלי אלאלוף:>
נורית, ברשותך, יש תשובה. אמרנו שגם מבנה שאמור להיות מפונה בעוד חמש שנים עלינו להציע נגישות אלטרנטיבית. זה מה שאמרנו. עכשיו, זה ברור שצריך להשאיר גם שיקול דעת לטכנאים ולמנהלים של התחום, לתת להם לעשות, וגם הנציבות יכולה לבוא ולהגיד 'לא כדאי להמשיך לתת למבנה הזה נגישות חמש שנים'. 

<מיקי רוזנטל (המחנה הציוני):>
בבקשה, אנחנו מבקשים לשמוע את ההשגות שלכם על ההצעה שמונחת פה. 

<נורית קורן (הליכוד):>
אני גם רציתי בינתיים לשאול את הדיור הממשלתי, מי הכין את הדף הזה? 

<היו"ר אלי אלאלוף:>
הדיור הממשלתי. 

<נורית קורן (הליכוד):>
יש כאן דברים, ליווי התאמות, מה זה אומר ליווי התאמות? 

<ערן הראל:>
זה סוג הסטטוס שאנחנו נמצאים בו כרגע. תיארנו כל מיני שלבים, זה אומר שכרגע אנחנו בביצוע ואנחנו בליווי של ההתאמות הפיזיות שנעשות על פי הסקר של אותו יועץ נגישות שבא ועשה תכנית - - - 

<נורית קורן (הליכוד):>
שזה כבר בבניין. 

<ערן הראל:>
נכון, שעשה תכנית שלמה ואמר 'זה מה שאתם חייבים לעשות כדי שאני אחתום לכם על ההיתר על פי חוק'. 

<נורית קורן (הליכוד):>
והיתר זה כבר תחילת הדרך? 

<ערן הראל:>
אחד הדברים שהעלינו בפני הנציבות, לנו הבטיחו מסלול ירוק ב-2011, אנחנו יכולים להראות לכם עשרות דוגמאות שאנחנו באים, אני אראה לכם דוגמאות שהן דוגמאות מורכבות - - -

<נורית קורן (הליכוד):>
שבעצם חברי המועצה המקומית לא - - -

<ערן הראל:>
אנחנו באנו למועצה מקומית על רמפה בבית כלא ואמרו לנו - - - 

<היו"ר אלי אלאלוף:>
סליחה, תעשה הפסקה, תגיד את שמך לפרוטוקול. 

<ערן הראל:>
ערן הראל, מנהל הדיור הממשלתי. למשל רמפה שביקשנו בבית כלא כדי להנגיש את המקום שהמשפחות מגיעות, אמרו לנו 'תסדירו את בית הכלא', מבנה לשימור, אמרו לנו 'תכינו תיק שימור מפורט' כשהתקנות וגם ההנחיות של מינהל התכנון באו ואמרו 'כשאתם עושים פרויקט של הנגשה אנחנו ניתן לכם מסלול קצר'. יש פה בתוך הרשימה פרויקטים שהם בהיתר, אם הרשויות המקומיות לא יתגייסו ויחריגו את הפרויקטים האלה וייתנו להם היתרים אנחנו נעמוד בפני שוקת שבורה. 

<היו"ר אלי אלאלוף:>
איפה הנציג של הרשות המקומית? 

<ערן הראל:>
רק להשלים את התמונה - - -

<היו"ר אלי אלאלוף:>
לא, אני חושב שהתמונה ברורה. נציג הרשויות המקומיות. 

<ציון נקאש:>
דודי אריאלי יצא, אני אתייחס במקומו. שמי ציון נקאש, מרכז השלטון המקומי. בעצם מה שאנחנו רואים פה בדיון הזה זה הבעיה הקטנה, אנחנו מתייחסים פה ל-3,000 או 4,000 מבנים. ברשויות המקומיות יש עשרות אלפי מבנים והמצב שם הרבה יותר גרוע ממה שמתואר פה וזה למרות שכמו שכל הגופים הציגו פה יש כוונה טובה ורצון והשקעות עצומות. 

<קארין אלהרר (יש עתיד):>
לא הבנתי, עכשיו אתה עושה לובי לרשויות המקומיות? 

<ציון נקאש:>
אני מדבר על הבעיה שאתם תידרשו אליה אולי - - -

<היו"ר אלי אלאלוף:>
אנחנו שואלים שאלה אחת, יש החלטה של מנכ"ל משרד הפנים לבנות מסלול ירוק לנושאים של נגישות. 

<ציון נקאש:>
ככל שאני מכיר הדבר הזה נמצא בחוק, כלומר - - -

<קארין אלהרר (יש עתיד):>
ומה אתם עושים כדי ליישם את זה? 

<היו"ר אלי אלאלוף:>
ואיך החברים נתקלים בהתנהגות שלא הולמת את החוק? 

<ציון נקאש:>
לא יודע, צריך לבחון כל מקרה לגופו. 

<נורית קורן (הליכוד):>
כן, אבל אתם צריכים להתקדם עד - - -

<היו"ר אלי אלאלוף:>
אני מציע, הנציבות, בבקשה, יש לי בקשה מיוחדת. תגידו לנו מה בדיוק אתם רוצים שייכלל בחוק כדי שנבדוק אפשרות שלא כלולה במה שאמרנו, שיהיה כלול על מנת שנוכל להיות אופרטיביים בהמשך. 

<אברהם טורם:>
אני אנסה להיות אופרטיבי ולגעת במה שחשוב לנו שיהיה רשום בחוק, ואני מדגיש, זה בהתאם לסיטואציה שאנחנו נמצאים בה כרגע ב-2018. זה לא מאהבת הנושא, אלא מהבנת השטח. אחת, אני רוצה שאנחנו נדאג שהרשימות יהיו רשימות פומביות שמאושרות על ידי הנציבות, שהנציבות מאשרת אותן, שזה באמת משמש - - -

<היו"ר אלי אלאלוף:>
כן, יש פה סעיף מיוחד. 

<אברהם טורם:>
ולכן אי אפשר לרוץ עם החקיקה הזאת. אנחנו נקבע אמות מידה מה זה אומר שהן מאושרות על ידינו. 

<היו"ר אלי אלאלוף:>
מה זה חגיגה, אני יכול לדעת? מה, אתה מתייחס אלינו כחגיגה פה? 
<נתי ביאליסטוק כהן:>
הוא לא אמר חגיגה. 

<נורית קורן (הליכוד):>
חקיקה. 

<היו"ר אלי אלאלוף:>
סליחה, אני חשבתי שאנחנו חוגגים. חגיגה אצלי זה משהו אחר. סליחה, מתנצל. 

<אברהם טורם:>
אני דיברתי על חקיקה, אני מדבר על זה שאנחנו נקבע באמת מה אמות המידה שגם הם יידעו וגם אנחנו שהרשימות האלה מאושרות, קרי פתוחות לציבור, משתמשים בהם, אנחנו מסתכלים רק על הרשימה פה ומסתכלים - - - הפכה להיות, ואתה תגיד עוד פעם חוסר אמון, אבל היא הפכה להיות ממשלת ישראל לפי כמות הבניינים שקיימים פה, אני לא בטוח - - -

<קריאה:>
130. 

<אברהם טורם:>
130 בניינים מתוך 400 שפתוחים לציבור. יש פה הרבה שאלות על הרשימות האלה ולא מחוסר אמון, אלא זה מה שקורה בפועל. אנחנו צריכים לאשר את הרשימות האלה ולראות. אני רק מזכיר לכבוד היושב ראש שזה הסט הרביעי שאנחנו רואים של רשימות. זה לא שאנחנו מוציאים עכשיו סתם אמירות, אלא זה הסט הרביעי. אני מוכן להסתכל על 2019 ומבין שהמינימום יהיה 2019, כהערכה. אני מזכיר לכולם שאנחנו מדברים על ה-30%, זה חייב להיות ברור, לא על -70%, כי כרגע יש לנו לא מעט שאלות על מה הוא ה-100% וכמה זה. 

<היו"ר אלי אלאלוף:>
אז יש לי הצעה קונקרטית, ברשותך.

<אברהם טורם:>
שנייה, אני רק אסיים, ברשות היושב ראש, אני אגיד מה זה. אני חושב שכרגע הדיון צריך להיות מתוחם, סגור ושמור, אני יודע שאתה לא אוהב את האמירה הזאת, רק לדיור הממשלתי. נעשה דיונים מהירים וחשובים על כל היתר, אנחנו קבענו גם פגישה השבוע, בלי קשר לזה, עם הארגונים החברתיים אצלנו בנציבות לראות את כל הנושא של התקנות להמשך. אנחנו מבינים שיש לנו פה בעיה, אנחנו רוצים לתת את הפתרון לפני שזה מגיע לפה, אבל לא להכניס כרגע לסל הזה את כל האחרים. 

<היו"ר אלי אלאלוף:>
אוקיי, טוב. 

<נתי ביאליסטוק כהן:>
אדוני, אני יכול? 

<היו"ר אלי אלאלוף:>
לעניין, נתי, הפעם אני לא סימפטי. 

<קארין אלהרר (יש עתיד):>
אבל הוא לא סיים. 

<נתי ביאליסטוק כהן:>
רגע, אבל אברהמי לא סיים. 

<אברהם טורם:>
משפט אחרון, שיקפיץ את כולם. אני מחפש פתרון, אין לי אותו, אני מבקש את עזרתכם, אני מכיר את המילה סנקציות, אבל אני צריך שיהיו סנקציות בחקיקה הזאת שאומרות שאם הרשימה לא הוגשה, לא פעלו נכון, מה קורה הלאה עם המועדים שהארכנו? זה לא יכול להמשיך ולהיות 2019 או 2020 וכשאנחנו - - - 

<היו"ר אלי אלאלוף:>
אתה יודע את התהליך שקובע סנקציות? תבקש. אתה יושב במשרד המשפטים? 

<אברהם טורם:>
טרם. 

<היו"ר אלי אלאלוף:>
שב עם משרד המשפטים ותבדוק מה הסנקציות האפשריות להטיל אותן. 

<ערן טמיר:>
יש סנקציות שכבר קבועות בחוק. 

<היו"ר אלי אלאלוף:>
אז תשתמשו בהן. 

<אברהם טורם:>
בניסוח כרגע זה לא חל. 

<היו"ר אלי אלאלוף:>
אז אני מציע, הנושא של הסנקציות ואני בעד, כי זה מה שביקשתי, אמרתי, איזה כלים יש לנו? 

<מיקי רוזנטל (המחנה הציוני):>
כולנו בעד. 

<היו"ר אלי אלאלוף:>
אנחנו בעד. אני אומר לך, תעשו הצעת חוק ממשלתית - - -

<ערן טמיר:>
אין צורך. 

<היו"ר אלי אלאלוף:>
אז אם זה מספיק אז תפעילו אותן. 

<ערן טמיר:>
זה פשוט להגיד שהחובה על הפרסום היא כמו חובת ביצוע התאמות.
<היו"ר אלי אלאלוף:>
אם זה לא כתוב היום אנחנו נכתוב את זה עכשיו. אני בעד, אבל הסנקציות, גם כדי לתת קנס של 1,000 שקל - - -

<ענת מימון:>
לא, אי אפשר להגיד שעל חובת ההגשה לוועדה או פרסום ברשומות מטילים סנקציות - - -

<היו"ר אלי אלאלוף:>
אוקיי, אז תשבו, זה לא לדיון כרגע. אני שוב חוזר ואומר - - -
<אברהם טורם:>
על פרסום לציבור. דן, אתה לא מכיר את - - - שלנו, פרסום לציבור, דן - - -

<דן אורן:>
זה לא נכון לסנקציות. 

<אברהם טורם:>
בוודאי שכן, זה חלק מההתאמות. 

<דן אורן:>
ממש לא. 

<היו"ר אלי אלאלוף:>
אוקיי, אז זה בדיוק הוויכוח שתעשו במשרד שלכם. כן, נתי, מה רצית להגיד?

<נתי ביאליסטוק כהן:>
אני רציתי לברר, זה שהדיור הממשלתי - - -

<אברהם טורם:>
הערות משפטיות יש לנו לא מעט, ברגע ש - - -

<מיקי רוזנטל (המחנה הציוני):>
לא משפטיות, עקרוניות. 

<אברהם טורם:>
עקרוניות, אמרתי את שלושת הדברים. 

<מיקי רוזנטל (המחנה הציוני):>
אמרת, בסדר. כי אני מנסה להבין מה אתם רוצים. 

<אברהם טורם:>
אחת, להישאר ב-2019, רשימות פומביות חייבות להיות פומביות, לא לנציבות, לקהל הרחב ומאושרות על ידינו ולא להכניס את כל הנושא - - -

<היו"ר אלי אלאלוף:>
ברגע שזה מגיע לוועדה זה נמצא באתר של הוועדה וזה פומבי. 

<נורית קורן (הליכוד):>
אתם יכולים לפרסם אצלכם באתר. 

<היו"ר אלי אלאלוף:>
גמרנו, אני רוצה להתקדם. נתי.

<נתי ביאליסטוק כהן:>
אני אומר, בעיניי זה שהממשלה הגישה מלכתחילה את הדיור הממשלתי מביש מספיק, אבל ברגע שהרחבתם את החזית, אני אתן לך דוגמה פשוטה. אני נכנס לדואר, איפה מקבלים 80% את קצבת הנכות שלהם? בבנק הדואר, 750 סניפים עכשיו יהיו פטורים עד 2021, למה? או עד 2023? 
<קריאה:>
הדואר לא פה. 

<נתי ביאליסטוק כהן:>
כן, הדואר פה. 

<היו"ר אלי אלאלוף:>
אתה יכול להפסיק את הנאום? הדואר לא פה. 

<נתי ביאליסטוק כהן:>
הדואר פה. 

<ענת מימון:>
הם יוכלו להגיש צו, זה יגיע לוועדה - - -

<נתי ביאליסטוק כהן:>
סליחה, הדואר כבר רשות ציבורית, הוא הוגדר - - -

<ענת מימון:>
לא, רשות ציבורית שמנויה ב - - -

<היו"ר אלי אלאלוף:>
מספיק כבר, אתה קובע דברים שלא קיימים. הדואר יכול, כמו כל גוף אחר, להגיש. הדואר לא פה, חד משמעית. 

<נתי ביאליסטוק כהן:>
ואני אומר לך יותר מזה - - -

<היו"ר אלי אלאלוף:>
לא, לא, גמרנו. 

<נתי ביאליסטוק כהן:>
אז גם הבנקים ינסו להיכנס. 

<ענת מימון:>
אבל הם לא רשומים. 

<היו"ר אלי אלאלוף:>
חבר'ה, מספיק. בבקשה, גברת. 

<מיכל שיק הר טוב:>
אני רוצה להעיר שלושה דברים, ברשותך. אנחנו גם בדעה שצריך להצטמצם - - -

<היו"ר אלי אלאלוף:>
חבר'ה, אני מבקש לשמוע עד הסוף. חבר'ה, משרד המשפטים, תשמעו. במשרד המשפטים, בוויכוחים שלכם, הייתי בטוח - - - אנחנו רוצים לסיים את הקריאה, שני סעיפים. 

<קארין אלהרר (יש עתיד):>
אדוני היושב ראש, רק שאלה, לגבי ההצעה של הנציבות שתהיה סנקציה במידה שלא - - -

<היו"ר אלי אלאלוף:>
אני בעד, לא עכשיו. אני בעד שיישבו ו - - - 

<דן אורן:>
סנקציה על אי הגשת רשומה - - -

<ערן טמיר:>
דן, על אי פרסום לציבור. אני אסביר בדיוק למה אני מתכוון. 

<היו"ר אלי אלאלוף:>
לא, אני לא פותח את הסעיף הזה לדיון. 

<יואב קריים:>
אז החוק - - -

<היו"ר אלי אלאלוף:>
יואב, ברשותך, תן לי לכבד אותך כמו שאני אוהב. הנושא של הסנקציות זה נושא שאנחנו פוגשים לכל אורך הדרך, זו עבודה אדירה שנעשית במשרד המשפטים ותשאירו להם את זה. תבואו עם הצעה מסודרת, אני בעד לאמץ אותה כשתהיה דרך במשרד המשפטים בצורה מסודרת על דברים שאינם כלולים כרגע בחוק שלפנינו. בואו נמשיך, בבקשה 

<ענת מימון:>
הקראתי בסעיף 19לא את התוספת לגבי המוסדות להשכלה גבוהה, שזה צו שיוגש לוועדה לאישור. הצו הזה יכלול גם כן רשימה מפורטת, אנחנו ננסח את זה בהתאם לצווים האחרים וגם הרשימה הזו תוגש לנציבות במקביל להגשה לוועדה. 
<ערן טמיר:>
אנחנו ביקשנו שזה יאושר על ידי - - -

<ענת מימון:>
לא אמרו להגיש. 

<ערן טמיר:>
שאלו אותנו מה אנחנו מבקשים, ביקשנו שהרשימה תאושר על ידינו, אחרת - - -

<היו"ר אלי אלאלוף:>
על ידיכם? 

<ערן טמיר:>
כן. 

<היו"ר אלי אלאלוף:>
כן, בצדק. 

<ענת מימון:>
שזה יוגש להם. 

<היו"ר אלי אלאלוף:>
לא, יאושר על ידם. 

<ענת מימון:>
מה, לפני שזה מוגש לוועדה? 

<ערן טמיר:>
לפני שמקבלים את הארכה.

<דן אורן:>
מאושר לגבי מה? 

<ערן טמיר:>
לגבי הרשימה, שהרשימה היא רשימה אמיתית. 

<דן אורן:>
זו הרשימה שמוגשת על ידי שרת המשפטים, אתם כפופים לשרת המשפטים. 

<ערן טמיר:>
אנחנו לא מדברים עליך עכשיו, על הדיור הממשלתי. למה אתה מתערב? 

<ענת מימון:>
דן, אין לכם בעיה שיהיה לפני הגשה לוועדה בצו אישור של הנציבות לרשימה? 

<ערן טמיר:>
כתנאי שיקבלו ארכה. 

<דן אורן:>
האישור לגבי מה? סליחה שאנחנו מעכבים את הדיון ככה, אבל אני צריך לדעת. 

<היו"ר אלי אלאלוף:>
איזה סוג אישור אתה - - - 

<ערן טמיר:>
אני רוצה להסביר רגע. 

<דן אורן:>
מה אתם אמורים לאשר? 

<ערן טמיר:>
אני מסביר, תן לי להסביר. אנחנו מדברים על מצב שבו שלב א', אם אני הבנתי נכון את ההצעה של הוועדה, שלב א', הדיור הממשלתי מגיש רשימה של 100% של המבנים - - -
<היו"ר אלי אלאלוף:>
לא הקשבתם לכל הקריאה? 

<ערן טמיר:>
הקשבתי, אז אני - - -

<היו"ר אלי אלאלוף:>
אז מה השאלות שלך? 

<ערן טמיר:>
הוא שואל מה הרשימה שאני מבקש לאשר. הם צריכים לעמוד ב-70% עד סוף השנה הזו, מתוך 100% שהם צריכים להגיש - - - 

<היו"ר אלי אלאלוף:>
לא, אני מבקש לשנות את הטרמינולוגיה. יש לנו רשימה מדויקת שהיא 100% ל-18'. 

<נתי ביאליסטוק כהן:>
לא בהשכלה הגבוהה. 

<היו"ר אלי אלאלוף:>
נתי, אתה מפריע לי. 

<ערן טמיר:>
אבל לא מדברים על השכלה גבוהה, נתי. 

<היו"ר אלי אלאלוף:>
יש לנו היום מהדיור הממשלתי רשימה מדויקת ואנחנו מבקשים, אתם רוצים לאשר אותה? מתי? תאשרו אותה בהמשך, לא עכשיו. 

<ערן טמיר:>
מה זאת אומרת לא עכשיו? אנחנו לא מבקשים לאשר אותה היום. מה שאני מנסה להגיד, כדי לקבוע - - - 

<היו"ר אלי אלאלוף:>
מה אתה רוצה לאשר? אתה יכול להסביר לי מה? 

<ערן טמיר:>
אני אסביר. הם אמורים לעשות שני דברים, אחת, להחליט בעצמם - - -

<היו"ר אלי אלאלוף:>
לא, מה אתה אמור לאשר?

<ערן טמיר:>
אני מסביר. 100% מהמבנים, ואז הם אומרים 'אלה ה-70% מתוך ה-100% שאנחנו צריכים להגיש'. 

<היו"ר אלי אלאלוף:>
לא, אין דבר כזה. 

<ענת מימון:>
אין 70%. 

<היו"ר אלי אלאלוף:>
אתה לא הבנת שצריך לעשות סוויץ' בראש? 

<ערן טמיר:>
ואז הם אומרים מה ה-30% שנשארו. 

<דן אורן:>
לא, ערן, הסעיף פה הוא שונה מהסעיף - - -

<ערן טמיר:>
זה קצת עלום בלי לתת לי להסביר. 

<דן אורן:>
אבל אתה מסביר משהו אחר, כי ההצעה פה זה ששר החינוך יעריך - - -

<ערן טמיר:>
אנחנו מדברים על הדיור הממשלתי, לא על משרד החינוך. למה הבלגן הזה? אנחנו עכשיו מדברים על הדיור הממשלתי. הדיור הממשלתי אמור לדעת מה ה-100% של המבנים שפתוחים לציבור ואז להגיד זה ה-70% שאני עושה עכשיו וה-30% זה יוצא עד סוף 2019. זה המהלך, נכון? ענת, זה המהלך שיצא? 

<היו"ר אלי אלאלוף:>
לא. 

<ערן טמיר:>
אז מה המהלך? 

<היו"ר אלי אלאלוף:>
המהלך, יש לך רשימה מה יהיה מוכן ב - - -

<מיקי רוזנטל (המחנה הציוני):>
ב-2018? 

<היו"ר אלי אלאלוף:>
נתי, אל תחמם את האווירה. 

<נתי ביאליסטוק כהן:>
אני לא מחמם. 

<היו"ר אלי אלאלוף:>
לא, אתה מחמם. 

<נתי ביאליסטוק כהן:>
אני מחמם? 

<היו"ר אלי אלאלוף:>
כן, זה מתחיל להיות מוגזם. תקשיב לי, יש לנו רשימה מדויקת מה המבנים שיהיו מוכנים עד סוף 2018. אתה רוצה שהרשימה תוגש לך באופן פורמלי בפרוטוקול, אתם יכולים להתייחס, לתקן, להשלים? מה שאתם רוצים. 

<ערן טמיר:>
מה קורה אם ברשימה הזו יש מבנים שבכלל לא חייבים להיות נגישים כי הם בכלל לא פתוחים לציבור? 

<היו"ר אלי אלאלוף:>
אז, בבקשה - - - מה זה חשוב? 

<ערן טמיר:>
אז אין 70%. 

<היו"ר אלי אלאלוף:>
אין 70%. מה זה, שלוש פעמים אמרנו לכם, יש לכם רשימה מדויקת עם תאריך, כתוב.

<קארין אלהרר (יש עתיד):>
אין יותר 70%. יש רשימות - - -

<אברהם טורם:>
אז איך אתם יודעים עד 2018 כמה אחוזים - - -

<היו"ר אלי אלאלוף:>
זה לא מעניין אותי כמה אחוזים. אתה לא הבנת שאנחנו עשינו לך עבודה אדירה? עשינו לך עבודה שיש לך - - -

<אברהם טורם:>
אל"ף, אני אומר מראש תודה. אני מנסה להבין את העבודה האדירה שעשית, כבוד היושב ראש. אז תן לי לשאול שתי שאלות ואז תענו לי, בסדר? 

<היו"ר אלי אלאלוף:>
בבקשה, כן. 

<אברהם טורם:>
עד עכשיו הצעת החוק שלהם הייתה והטענה הייתה ש-70% מסך המבנים שצריכים להיות פתוחים לציבור יהיו מונגשים עד סוף 2018, נכון? 

<קארין אלהרר (יש עתיד):>
זה לא קיים יותר. 

<אברהם טורם:>
לא קיים יותר. עכשיו, מה שאתם אומרים, קיימת רשימה כרגע שאנחנו בעצם לא יודעים - - -

<קארין אלהרר (יש עתיד):>
רשימה שמית של מבנים. 

<אברהם טורם:>
בסדר. קארין, תני לי שנייה, אני מנסה להסביר משהו חשוב רגע. הרשימה הזו יכולה להיות בסוף היום 20% מכל המבנים. זה מה שאתם אומרים? היא יכולה להיות 20%. 
<היו"ר אלי אלאלוף:>
נו, מה? 

<אברהם טורם:>
אז זה אומר שאנחנו מאריכים לא ל-30% אלא ל - - -

<קארין אלהרר (יש עתיד):>
אברהמי, תן לי - - - 

<היו"ר אלי אלאלוף:>
אז מה אתה רוצה, רשימה שהיא לא אמיתית? אתה מעדיף את זה? אוקיי, אני לא זקוק יותר להסברים מכם. 

<אברהם טורם:>
אני רוצה שאתה תגיד מה ה-100%, בלי זה אי אפשר יהיה להתקדם. 

<קארין אלהרר (יש עתיד):>
אברהמי, תקשיב רגע. 

<היו"ר אלי אלאלוף:>
לא, אני לא יכול לעבוד בשיטה הזאת. 

<קארין אלהרר (יש עתיד):>
יש רשימה של 18', יש רשימה של 19', עד סוף 19' הכול צריך להיות מונגש.

<מיקי רוזנטל (המחנה הציוני):>
הם צריכים להנגיש את הכול. עכשיו אתה שואל איך נדע אם זה 100%? אתה תקבל את הרשימות, הרי סיכמנו את זה, ותאשר אותן. זה מה שסיכמנו עכשיו לפני דקה. 

<דן אורן:>
אני הבנתי משהו אחר, סליחה. אני הבנתי שהרשימה הזאת - - - 

<מיקי רוזנטל (המחנה הציוני):>
אנחנו מקצרים את התהליך, במקום עד 2021, אנחנו רוצים לסכם אותה ב - - - אנחנו פעם ראשונה מביאים רשימה אמיתית של שמות של מוסדות ולא באחוזים, גם ב-18' וגם ב-19'.

<ענת מימון:>
יש סעיף שעוד לא הקראתי, על דיווחים לוועדה. 

<מיקי רוזנטל (המחנה הציוני):>
יהיה גם ב-19'. אנחנו מקצרים את התהליך, אנחנו רוצים שזה יהיה אפקטיבי ולא תיאורטי. לא מספרים, 70%, 80%, 100%, אלא רשימה של מוסדות שאפשר יהיה להגיד, הנה, נכנסתי או לא נכנסתי. אנחנו משפרים את המצב. 

<היו"ר אלי אלאלוף:>
תרשו לי, בבקשה. אני מבקש לסיים את קריאת החוק וזה יהיה יותר מהיר ממה שאתם חושבים. כן, בבקשה. 

<ענת מימון:>
טוב, אז זה לגבי הסעיף של המוסדות להשכלה גבוהה. התוספת של הרשימה תוגש גם לנציבות. לגבי מוסדות בריאות, זה לא מופיע בנוסח, אני אומרת את זה עכשיו לפרוטוקול, אנחנו ננסח מנגנון זהה ששר הבריאות יגיש לוועדה באישור של הוועדה כמובן, דחייה עד למועד, יגיש אותה ברשימה גם לנציבות וזה יובא לוועדה, וככל שהוועדה תראה לנכון היא תדחה. 

<דן אורן:>
לגבי מקום מסוים. 

<ענת מימון:>
כן, לגבי איזה מקומות שצריך. 

<דן אורן:>
שבו ניתנים שירותי בריאות. 

<ענת מימון:>
בדיוק. אנחנו ננסח סעיף. הסעיף האחרון שאני מקריאה זה סעיף של דיווחים לוועדה וזה סעיף חשוב כי זה בעצם מה שמאפשר לוועדה את הפיקוח שהיא רוצה לעשות. 
<היו"ר אלי אלאלוף:>
זה סעיף שהוספנו. 

<ענת מימון:>
כן, זה סעיף חדש. 

<היו"ר אלי אלאלוף:>
זה לא במקור, זה בעקבות התייעצות - - -

שר האוצר יגיש לוועדה ולנציבות רשימה של כל הבניינים הקיימים שחלה לגביהם חובת ביצוע התאמות הנגישות לפי הוראות סימן ג' לחוק העיקרי בנוסחו בחוק זה, ברשימה יפורטו שם המבנה, כתובתו והמועד בו יהיו מונגשים, הרשימה תוגש לאישור הוועדה בתוך 30 ימים לאחר יום תחילתו של חוק זה ובכל שלושה חודשים לאחר מכן יוגש עדכון של הרשימה, לרבות פירוט הבניינים שהנגשתם הושלמה והכול עד למועד שבו תחול חובת הנגישות המלאה לפי הוראות החוק העיקרי כנוסחו בחוק זה; רשימה כאמור תפורסם לציבור.

<היו"ר אלי אלאלוף:>
כן, אדוני, בבקשה. 

<דודי קופל:>
דודי קופל, סגן היועץ המשפטי במשרד האוצר. אני בינתיים מעיר רק לגבי הסעיף הזה, יש לנו הערות נוספות גם לגבי סעיפים אחרים. 

<היו"ר אלי אלאלוף:>
לא, אני רוצה להגיד לכם, ב-10:40 אני עובר להצבעה, אז תקצרו בדברים ואל תחזרו על דברים שנאמרו. 

<דודי קופל:>
אני אקצר, אז אני אגיד בקצרה את כלל ההערות לגבי הסעיפים. אני אתחיל מהסעיף הזה. מכיוון שאנחנו נדרשים כאן לתת את כלל המבנים שמינהל הדיור הממשלתי יהיה מחויב להנגיש, כולל את המועד שבו הם יונגשו ואנחנו צריכים לעשות עבודה מאוד משמעותית עבור הדבר הזה, אנחנו צריכים יותר מאשר 30 יום. 

<מיקי רוזנטל (המחנה הציוני):>
כמה אתה צריך? 

<דודי קופל:>
90 ימים להגשת ה - - -

<היו"ר אלי אלאלוף:>
אז 60 יום. 

<מיקי רוזנטל (המחנה הציוני):>
60 יום. בדיוק. תקשיב, זה לא חזית אירנית חדשה, זה מבנים שיודעים עליהם. 

<דודי קופל:>
הערות נוספות. סעיף (ג4), כרגע מוצע לאפשר דחייה נוספת עד 2020. הבקשה שלנו מלכתחילה הייתה עד 2021, זה המועד שעד אליו אנחנו נוכל לעמוד - - -

<היו"ר אלי אלאלוף:>
תבואו שוב. אנחנו סיכמנו 19', אם אתם בבעיה, אתם תבואו, תקבלו. 

<מיקי רוזנטל (המחנה הציוני):>
אתם תבואו לבקש. 

<דודי קופל:>
אדוני היושב ראש, אנחנו מבקשים בכתב אפשרות דחייה עד 2021, כפי שביקשנו מלכתחילה. כפי שביקשנו מלכתחילה, לא שינינו שום דבר בעצם. 

<ענת מימון:>
אז אתם רוצים להוסיף אפשרות לבוא בסוף 20' עם צו נוסף? 

<דודי קופל:>
כן. 

<ענת מימון:>
כלומר לא בצו אחד להאריך בשנתיים, אלא עוד צו. 

<דודי קופל:>
כן, אין לנו בעיה עם זה. 

<היו"ר אלי אלאלוף:>
אנחנו לא רוצים להאריך יותר מאשר כל שנה בשנה. 

<דודי קופל:>
אין לנו בעיה עם זה. 

<מיקי רוזנטל (המחנה הציוני):>
אבל, אדוני, צריך גם לשים מועד לסיום העניין. אם הם כל שנה יכולים לבוא ולהגיד 'אוקיי, בשנה הבאה', עוד שנה ועוד שנה, אז אנחנו - - - אתה יודע - - -

<היו"ר אלי אלאלוף:>
לא, אבל זה תלוי בנו, מה הדיווח שנקבל ונחליט. אין יותר דחייה ושהמצב, תראו מה יהיה. 

<מיקי רוזנטל (המחנה הציוני):>
כן, אבל הם תמיד באים עם עיני האש פאפי ואומרים אין מתכננים ואין זה ואין זה ואין זה. 

<נתי ביאליסטוק כהן:>
אדוני, צו שנראה במערכה הראשונה יירה במערכה השלישית. 

<מיקי רוזנטל (המחנה הציוני):>
אני חושב שצריך לשים לזה קץ באיזה שהיא שנה. 

<היו"ר אלי אלאלוף:>
אוקיי, סיכמנו 20'? 

<מיקי רוזנטל (המחנה הציוני):>
20', אני חושב שזה מספיק. זה שלוש שנים מהיום. 

<דודי קופל:>
אדוני, אנחנו ביקשנו - - -
<היו"ר אלי אלאלוף:>
אנחנו סיכמנו 20', הח"כים. 

<מיקי רוזנטל (המחנה הציוני):>
כן, מספיק ודי. זה חוק מ-2011. די. 

<היו"ר אלי אלאלוף:>
אוקיי. מה עוד? 

<דודי קופל:>
הערה אחרונה שנכונה גם ל(ג4) וגם ל(יא), יש לנו פירוט רב מאוד שיצטרך להיות בצו. אין לנו בעיה עם הפרטים שנוכל להגיש לוועדה, אבל פרסום של פירוט תכנית להנגשה חלופית, הסכם לגבי מעבר, כל הדברים האלה, לכלול אותם בתוך צו, זה הרבה יותר מדי מפורט ונצטרך לפרסם מאות עמודים ברשומות. אנחנו מוכנים להגיש את זה לוועדה, לא נכון בעינינו שזה יהיה כלול בתוך צו. 

<קארין אלהרר (יש עתיד):>
לא לא לא. 

<דודי קופל:>
אנחנו נגיש את זה לוועדה, זה פשוט מאות עמודים ברשומות, זה משהו שהוא בלתי אפשרי טכנית. אנחנו נגיש את זה לוועדה כתנאי לאישור הצו. 

<ענת מימון:>
אני רוצה להבין, אתם רוצים שהשם של המבנה, הכתובת, התאריך בינוי יופיע בצו - - -

<דודי קופל:>
נכון, ללא הכתובת. 

<מיקי רוזנטל (המחנה הציוני):>
איך אנחנו נדע? 

<היו"ר אלי אלאלוף:>
ללא הכתובת מסיבות ביטחוניות. 

<קריאה:>
תחנת משטרה, הציבור בא להתלונן, הוא לא יודע את הכתובת? אנחנו מדברים על - - - 

<קריאה:>
אנחנו מדברים רק על מקומות שפתוחים לציבור. 

<היו"ר אלי אלאלוף:>
אבל לא בצורה מרוכזת, 500 מבנים. יש פה הנחיה של אנשי הביטחון, אמרו ללא הכתובת. 

<קריאה:>
אז זה מסייג אולי את שירות בתי הסוהר ואת המשטרה, לא הכול - - -

<היו"ר אלי אלאלוף:>
גברת, אני לא יודע מי את, את מדברת ללא רשות. 

<מיקי רוזנטל (המחנה הציוני):>
יש את זה בכל מקום. אם אני עכשיו פותח אתר המשטרה, אתה מוצא את כל הכתובות. אני לא מבין איזה ביטחון. אולי אני לא מבין כלום בביטחון, אבל נראה לי - - - 

<קריאה:>
השאלה אם מדובר רק במבנים מיוחדים. 

<מיקי רוזנטל (המחנה הציוני):>
אדוני, אני אומר לך, בוא נאשר לו את הדבר הבא. אם זה קבוצה ספציפית שלא רוצים, המוסד לאנרגיה אטומית או כל מיני מקומות כאלה שלא רוצים לפרסם את הכתובת שלו אז אפשר יהיה לגרוע את הכתובת, אבל בשביל זה לגרוע את כל הכתובות? זה שירות חשוב. 

<היו"ר אלי אלאלוף:>
אני חושב שזה פתרון טוב. זה נראה לי פתרון, תקשיבי להצעה של מיקי. 

<מיקי רוזנטל (המחנה הציוני):>
ההצעה שלי הייתה כדלקמן, אם יש מוסדות שמבחינה ביטחונית צריך לגרוע את כתובתם, שיגרעו את כתובתם, אבל לרוב אין שום בעיה, הכול ידוע. משטרה, הכול ידוע, משטרה, בתי חולים, בתי ספר. 

<קארין אלהרר (יש עתיד):>
זו הצעה מצוינת. 

<מיקי רוזנטל (המחנה הציוני):>
זה נראה לי איזה התחמקות. אז אם יש באמת משהו שצריך להגן עליו נגן עליו בגריעה. 

<דודי קופל:>
אבל זה לא - - -

<קארין אלהרר (יש עתיד):>
למה לא? 

<קריאה:>
מטעמים מיוחדים שיירשמו לגבי מבנים שיש להם שיקולים ביטחוניים. 

<היו"ר אלי אלאלוף:>
רגע, רגע. אדוני. כן, בבקשה. 

<דודי קופל:>
זו הנחיה שאנחנו קיבלנו מהמל"ל. העניין הוא לא מוסדות ספציפיים שיש לגביהם סיווג ביטחוני, אלא ריכוז כלל מוסדות הציבור. זה הקושי שהצביעו לגביו. זו הנחיה שקיבלנו. 

<מיקי רוזנטל (המחנה הציוני):>
אבל, אדוני, אם אני נוסע עכשיו לתחנת משטרה, אני מקבל את כולן עם כתובתן. 

<היו"ר אלי אלאלוף:>
אבל יש פה, חברים - - -

<מיקי רוזנטל (המחנה הציוני):>
יש פה מישהו מהמשטרה, שיסביר את זה. הוא אומר שאין בעיה.

<רמי מלכה:>
שלום, אדוני היושב ראש, רמי מלכה, ממונה על הנגישות, השוויון והתעסוקה של משטרת ישראל. לא רציתי לדבר דווקא על זה, אבל אני אשיב למה שאמר חבר הכנסת. למשטרה אין בעיה, היא גוף ציבורי, אין בעיה שכתובות תחנות המשטרה תהיינה גלויות, יש לנו בעיה עם מבנים אחרים, כדוגמת שב"כ, כדוגמת מוסד, והם לא צריכים - - -
<מיקי רוזנטל (המחנה הציוני):>
הם גם לא מקבלים קהל. הקהל מובא בניגוד לרצונו. 

<רמי מלכה:>
אדוני, המבנים האלה לא יהיו בכלל קיימים ברשימות וזה פותר את העניין של ההזדהות. 

<היו"ר אלי אלאלוף:>
אוקיי, גמרנו, יש לנו פתרון. 

<אדוארד וייס:>
ברשותך, אדי וייס, סגן היועץ המשפטי של משרד הרווחה, יש לנו גם מעונות, למשל, של שירות האימוץ והנוער שזה צריך להיות - - -

<מיקי רוזנטל (המחנה הציוני):>
אז אנחנו אמרנו, אם יש בעיה מיוחדת אז תגרעו את הכתובת. הכלל יהיה שמפרסמים והיוצא מן הכלל יהיה שלא מפרסמים. 

<קריאה:>
ורק את אלה שלא הונגשו עדיין. 

<קארין אלהרר (יש עתיד):>
דרך אגב, אני לא מצליח להבין איך דווקא מבנים של הרווחה, אני רואה ברשימה כאן, יש פה מעונות לנכים שהם ברשימה שהם לא נגישים. בושה וחרפה. 

<מיקי רוזנטל (המחנה הציוני):>
במשרד הרווחה זה הכי מקומם. הכי. 

<אדוארד וייס:>
אפשר להסביר. אנחנו הבאנו במיוחד - - -

<מיקי רוזנטל (המחנה הציוני):>
אני לא רוצה הסברים, רוצים שזה יונגש. נמאס לשמוע את ההסברים. 

<אדוארד וייס:>
הבאנו סטטוס מיוחד של מוסדות הרווחה, רק להראות את העשייה. אם תרשו, בבקשה, למשרד הרווחה להתבטא שתי דקות תקבלו את כל מוסדות הרווחה - - - 

<היו"ר אלי אלאלוף:>
לא, חבר'ה, היום זה לא הדיון. הדיון הוא הצעת החוק שיש לנו מול העיניים. מלכה, מה ה - - -

<רמי מלכה:>
הדרגה? רב פקד. 

<היו"ר אלי אלאלוף:>
בבקשה, אדוני. 

<מיקי רוזנטל (המחנה הציוני):>
אתה לא מספיק בחקירות, אדוני. 

<רמי מלכה:>
אני מחזיק ביד סקר נגישות שבוצע על ידי מורשי נגישות לפני למעלה משנתיים, בסביבות שנת 2015, באחת מתחנות המשטרה, לא נגיד איפה. בסקר מצוינים פערי נגישות רבים וביניהם חוסר נגישות לקומה השנייה. המבנה, כמו מבני משטרה רבים, הוא מבני טיגרט שנבנה באמצע שנות ה-30 על ידי הבריטים וירשנו אותו מהמשטרה הבריטית. ברור לכל היושבים פה סביב השולחן שהאתגר הוא אתגר עצום להנגיש מבנים כאלה ואני לא נכנס בכלל לפעולות שנעשו או לא נעשו על מנת לקבל את היתר הבנייה. אז בוא רגע אחד נניח שהשלמנו עם מר גורלנו בקשר למעליות, אני שואל למה בגלל שאין מעלית מסוף 2015, לא חניית נכה, לא שירותי נכים, לא מאחזי יד, יש דברים שלא דורשים היתר בנייה. כרגע אני פונה למנהלת הדיור הממשלתי והם אומרים לי, המבנה הזה בסטטוס לשימור, כמו שהוא לשימור לא עושים כלום. וחבל. 

<היו"ר אלי אלאלוף:>
אני מצטער להגיד לכם, לכל אחד מכם יש לפחות עשר דוגמאות אם לא יותר של דברים שהם לא תקינים. זה לא הדיון, נקיים דיון מסודר בנושא הזה נביא דוגמאות ונראה איך המערכת מתפקדת.

<רמי מלכה:>
אני יכול להסביר למה זה כן חשוב, אדוני. 

<היו"ר אלי אלאלוף:>
אבל כרגע אני רוצה לסכם. 

<קריאה:>
אני רק רוצה להגיד לגבי - - - 

<היו"ר אלי אלאלוף:>
לא, לא, חברים. 

<קריאה:>
אתה נתת לי אפילו זכות דיבור, פשוט - - - 

<היו"ר אלי אלאלוף:>
לא, נתתי לך שלוש פעמים. בבקשה, חבר. 

<קריאה:>
לא דיברתי. 

<היו"ר אלי אלאלוף:>
לא? 

<קריאה:>
לא, אני התחלתי לדבר ואתה עברת למישהו. 

<בועז אחד העם:>
בועז אחד העם מהמרכז הישראלי ללימודי חירשות. יש לי שתי בקשות, אחת, אם אפשר לעשות תעדוף פנימי של המוסדות הללו, כי יש מוסדות שהם יותר חשובים - - - זה אחת. שתיים, אם במקרה מבקשים שיתחייבו לתת שירות חלופי, נגיד. 

<היו"ר אלי אלאלוף:>
כתוב, אמרנו את זה. זה כתוב. 

<ענת מימון:>
אמרנו שנוסיף רשימה מפורטת אותו דבר, כמו שמופיע ברשימה. פשוט זה לא כתוב. 

<היו"ר אלי אלאלוף:>
את יכולה לסכם? 

<ענת מימון:>
 לגבי כל רשימה שמופיעה בנוסח שצריך להגיש, הרשימה תכלול את הכתובות של המבנים. כמובן שאם יש מניעה בשל טעמים ביטחוניים או לפי חוק, או מוסדות רווחה מסוימים, הכתובת לא תפורסם. בנוסף, לגבי המבנים של 23', אז יפורסם לציבור ויוגש לוועדה הכתובת, המבנה, תאריך הפינוי, ככל שיש נספחים של הסכמים לבניינים שעוברים אליהם או היתרי בנייה, זה יוגש רק לוועדה ולא יפורסם ברשומות. 

<מיקי רוזנטל (המחנה הציוני):>
רק הערה אחת. אנחנו נכתוב 'כפוף להנחיית הגופים המוסמכים' כדי שלא תהיה אי הבנה. 

<קריאה:>
המנחים

<היו"ר אלי אלאלוף:>
מה זה המנחים? 

<מיקי רוזנטל (המחנה הציוני):>
בדרך כלל זה או המל"ל או השב"כ, אלה הגופים המנחים בענייני ביטחון. אני לא חושב שיש מניעה, אם הם ישכנעו את הוועדה שיש איזה מניעה אז אנחנו - - -

<היו"ר אלי אלאלוף:>
גם משרד הרווחה. 

<מיקי רוזנטל (המחנה הציוני):>
אז גמרנו את הסוגיה הזאת. 

<היו"ר אלי אלאלוף:>
ברשותכם, אנחנו עוברים להצבעה. אין לנו הסתייגויות, מי בעד הצעת החוק כפי שתוקנה לאורך הדיון? 

<מיקי רוזנטל (המחנה הציוני):>
אני מצביע במקום מיכל בירן. 

<היו"ר אלי אלאלוף:>
מי נגד? הצעת החוק אושרה ועולה עם כל חוק ההסדרים. 

הצבעה

בעד – רוב
נגד – מיעוט
הצעת החוק, פרק ז' (שונות), סעיפים 34 ו-35
(דחיית ביצוע התאמות נגישות במבנים של רשות ציבורית) – אושרה.

<היו"ר אלי אלאלוף:>
אני מודה ולא סוגר, הדיון הזה לא ייסגר. 
<מיקי רוזנטל (המחנה הציוני):>
אני עשיתי עוול, אני רוצה לתקן. אני כעסתי על משרד הרווחה שלא עשה די והם הציגו בפניי את הרשימה שהם עשו. זה נכון שהם לא מושלמים, אבל הם עשו הרבה מאוד דברים ואני מודה להם על כך.

<קריאה:>
זה הדיור הממשלתי בשיתוף פעולה באמת מעולה. 

<היו"ר אלי אלאלוף:>
תודה, הישיבה נעולה. 

<הישיבה ננעלה בשעה 11:40.>

